
الجزء 1
بحاول اجمع شتات زكريات قديمه
وحابي احكي واقع معاش في ريف بلدنا الجميل
بلسان بكري
..
محاولات اتمني ان تجد القبول
....
دق الباب وبي لهفه فتحته الباب وكان عمك سعيد زول معروف لمن يدق بابك بكون في خبر ياسمح ياشين
عمك سعيد ده راجل بركه بس من سؤ حظو كان قاعد في دكان عمك بخيت وعمك بخيت ده الزول ااوحيد المركب تلفون
وكان اي زول في الخرطوم ف السعوديه عاوز زول في البلد بتصل دكان عمك بخيت
انفضل عمي سعيد
حبابك ان شاء الله خير
قالي ياولدي خير ان شاء الله اتصل عمك عثمان
وقال يكلمو ابوك بعد صلاة المغرب بدور يكلمو
قلت ليهو ابوي الايام دي في الخلا عندو حراته بجهز للموسم
قالي خلاص تعال انت اتكلم مع عمك
قلت ليهو خير
امي كانت بتخاف شديد من اي حاجه بكري هوووي يابكري انت ياولد اطرش مابترد خبارك
ضحكته قلت ليها برد عليك بس انتي ما اديتيني فرصه
ده منو الدقه الباب
قلت ليها عمي سعيد
امي سمعة عمي سعيد واتسمرت في مكانه
سجمي ان شاء الله خير
مايكون في زول عندو حاجه.
ياولد قشري ياتفتح خشمك ده عمك سعيد بدور شنو
قلت ليها قال عمي عثمان بدور ابوي ف التلفون
امي ان شاءالله خير
خلاص يابكري تمشي تتكلم مع عمك
واوعك تطير جاي ولي جاي تجي تكلمني
امي قال بتصل بعد المغرب
بقت امي تدخل وتطلع لمن دوشتني
امي لسه المغرب بعيد
وان شاء اللهخير
عمي عثمان امكن مرسل لي ابوي قروش الحواشه
وامكن جايب لي عقد عمل وضحكته
قالت لي وحات الله همك بارد
انا قلبي مقطوع وانت تضحك
تضحك بلا سنينات شاحده ربي عليك
الحمدلله المغرب ازن
امي هوووي يابكري طير بي سراع شوف عمك عثمان بدور شنو من ابوك
خير يا امي بس البس جلابتي
جلابيتك لي شنو طير بي عراقيك ده
المهم فضلت امي وراي لمن طلعته
وانا ماشي وهي وراي بكري ماتمشي تتدمس مع الصعاليق في الدكان
تجي تكلمني وبعدين طير ارجع
قلت ليها حاااااضر امي
وانا في الطريق قابلتني رنا بت استاز حسن
وكانت رنا عباره عن نسمه
في اي مكان اشوفه حيلي بموت وبحس بي رعشه من صوف راسي لي كرعي
عمرها 16 سنه تانيه ثانوي
المهم بقيت ماشي واتلفت لمن دقشني حيدر وحيدر ده زول النوع البسعلك اتغديتو بي شنو
زول عباطه ولياقه مبالغ فيها
اختصرتو
ناداني عمي سعيد بكري اسرع عمك اتصل
جريت مدي لي التلفون
الو الووو
جاني صوت عمي عثمان
منو احمد
طبعا احمد ده اسم ابوي
قلت ليهو لا عمي عثمان انا بكري ود احمد
المهم طايبني وقالي بكري وين ابوك قلت ليهو مشي يجهز الواطه للموسم
قالي شوفي يابكري انا حجزته لي اولادي الاسبوع الجاي
لو ابوك جا يمشي يستقبلم في المطار ويجيبم البلد
وكمان لو ما جا تمشي انت
قلت ليهو خير عمي
ماتشيل هم
وقالي كلم امك تفتح ليهم البيت الفوق ينزلو فيهو
بس والتلفون قطع
بس صوت عمي عثمان مكان مريحني
ناداني عمي سعيد علي جمبه
شوف ياولدي عمك عثمان باقي زولي من زمان
واتكلم معاي قبل تجي
شوف عمك سوي حادث
ومرتو ولدو الصغير ماتو
وباقي اولادو كويسين
هو قال يرسل ديل وهو بخلص اجراتو وبجي لاحقم
طبعا انا حيلي مات وبقيت ماعارف اتصرف كيف
وصلته البيت وفي اقل من دقيقه امي بي زغريته وحدي وبكيه وحدي لمت حريم البلد
وبقي فراش عديل
وناس تعزي وناس تسال الخبر عرفتو كيف
امكن ده كلام ساي
اتاكدتو
كدي ود الخزين ده اخوهو مع عثمان في الدمام
خلو يدق لي اخوهو
المهم ود الخزين نطي
واختفي ورجع بعد ساااعه
قال ياجماعه والله اسه كنت بتكلم مع سالم اخوي
قالي يازول مافي شي
الكلام ده جبتو من وين
الصباح شفته عثمان ومرتو واقفين جنب اابقاله
وبقي الناس تدخل وتمرق
مشو نادو عم سعيد من الدكان
لمن لقي الناس مالين الديوان والحريم يبكو
قالي ان شاء الله خير ياناس
المات منو
يازول كيف الكلام ده انت ماقلت لي بكري ود احمد ده عمك عثمان عمل حادث ومرتو ولدو الصغير مات
ياناس استهدو بالله
بكري مطرطش
عثمان قالي جارتنا هي واولاده عملو حادث وهي ولده الصغير اتوفو
بس مرت عثمان جايه عرس اخوها واجازت المدارس
الناس كلهم قبلو علي
بكري يازول انت مجنون
اسه كلام عمك سعيد ده ما واضح
والله زي الكبو فيني جردل مويه باااارد
دخلته لي امي
هووووي امي
يا امي
دفرني خالي خالد
علويه يامره انتي مجنونه
تسمعي كلام الولد المطرطش ده
غايتو انا لحدي اسه ماعارف مرت عمي عثمان ماتت ولي حيه
عمي سعيد بتاع الدكان كزب علي ولي كزب علي ااناس
الحمدلله الناس اتفرقو
امي قشري شكيت علي الله يا المبرعم
وحات الله راسي ينتح زي الداقه فيهو نوبه
بكري اسوي فيك شنو
بس في كلامه معاي ابوي جا داخل
ياناس ده كلام شنو
جا محسن كلمني وركبته بوكسي المشروع كتر خيرم نزلوني في الشارع
مشيت لي سعيد
واتصلنا علي عثمان اخوي
يضحك قالي بكري عاوز يقتل المره قبل يومه
ياخ جارتم ياحيوان
حت السمع ده ماك ناجح فيهو
طبعا كرهته عمري
ابوي قالي جهز نفسك بكره تمشي معاي الحواشه
برجع ليكم
الجزء 2
من النجمه ابوي لكزني بي عصايتو
هوووو بكري النايم ليها شنو قوم جهز حالك ماشين
وقمته وشي يلعن قفاي
طلعنا انا وابوي
وفي الطريق قابلنا عمي سعيد ماشي يفتح الدكان
ابوي سلم عليهو
وقاليهو ياسعيد الولد المطرطش ده يقتلك مرت عمو ويقعد
بس عمي سعيد كان راجل واعي وحبه بخفف علي
قاليهو والله يا احمد اخوي اخوك عثمان هو اللخبطنا
انا زاتي فهمت زي بكري بس الحمدلله
الطلع سمعنا هو الماسمح بدل الخبر الشين ده
وحسيت بي راحه
قال لي ابوي من بدري كدي ماشين وين
قاليهو والله ياسعيد اخوي عندي حبه شغله في الحواشه بس برجع بكره بعد بكره عشان امشي اجيب اولا عثمان اخوي
عمي سعيد قاليهو يا احمد انت ما حمل جري الخرطوم وناس البندر بقو زي المصرين لعبين اخير تخلي بكري يمشي يجيبم
بس ابوي زي الراي ده جاااهو من السما
قاليهو والله صدقته سعيد
خلاص بكرس صد راجع البيت وانا خليت قروش عند امك بكره سافر الخرطوم انزل عند ناس خالك صلاح
انا من الفرح ماصدقته
لفيت راجع نهرني ابوي طاير وين جيب الكيس الفي يدك ده ماشي بيهو وين
والله مطرطش طرشطشه عجيبه
اديتو الكيس وجري علي البيت
بس اسمع ليك حيدر المعاط يناديني ليك طبظه ياطبظه
قلت ليهو يازول طبظه منو
قالي ما انت طبظه
قتلته مرت عمك يا النجيض وقعدته
وضحكنا سوا انا وهو بس الاسم زعلني لكن قلت مابوريهو انو زعلني عشان مايمشيهو علي
المهم امي قابلتني في خشم الباب زي الحارس بكري
خبارك جيت صاااادي
قلت ليها امي ابوي قالي ارجع عشان اسافر الخرطوم اجيب اولاد عمي عثمان
قالت لي والله بعد عملتك الامس دي منك خوفه
المهم بين يوم وليله بقيت طبظه وحت امي بقت خايفه مني هههه
نسيت اعرفكم علي
انا بكري احمد
كنت بقري اداب لغه انجليزي في ام درمان الاسلاميه بس ماكنت مهتم بالدراسه رفندوني في سنه تانيه
وحلفته ما ارجع ليها تاني
واسه لي سنه قاااعد في البلد
المهم عندي اخوي الاكبر مني شغال ضابط شرطه في الابيض متزوج وبي اولادو
واخواتي تلاتا متزوجات
يعني في البيت انا وامي وابوي بس
المغربيه قلت اطلع اشوف اخبار البلد شنو
قابلني استاز خالد
كيفك بكري
طبعآ خالد ده ابو رنا
اتزكرتوها البت القلت ليكم في تانيه ثانوي النجاضه
المهم سالني من ابوي ومن الخبر بتاع امس بتاع عمي عثمان وقالي تلفون عمك سعيد فيهو شخشخه وعادي ممكن تكون سمعته غلط
قلت ليهو اااي والله بس الحمدلله هم بخير واولادو جلين بعد بكره انا زاتي بكره ماشي الخرطوم اجيبم واجي
قالي خلاص عليك الله بعد العشا تعالي في البيت عندي غرض من الخرطوم عاوزك تجيبو لي معاك
طبعآ من الفرح قربته اشكرو
لانو اداني فرصه اشوف رنا قبل اسافر
المهم استاز خالد قالي خلاص لي بعدين ومشي خلاني سارح وبتخيل في اللحظه الادق الباب ورنا تفتح لي الباب
مشيت النادي
واول ما دخلته ناس النادي كل زول خلي شغلتو والبلعب في كوشتينه رماها من يدو والبلعب في ضمنه سابه وقبلو علي اوووووووو شلاقه وفكوها ضحكه
المهم عملت نفسي مافاهمةحاجه
اتلمو فيني اها عزاكم انتهي
قتلته مرت عمك يا النجيض
المهم اخدته الموضوع ضحك بس من جوه كان ماكل معاي جمبه ههههههه
بعد شويه العشا ازن
بس زي التقول ضربوني صوت وقفته
شبكوني شتاره وين ماشي تحصل البكا ههههه وضحكو وانا زاتي ضحكته
المهم بعد صلينا العشا دغري علي بيت ناس رنارقصدي استاز خالد
دقيت الباب
وزي ماكنت متخيل
برجع ليكم
الجزء 3
فتحت لي الباب رنا
ولسه مامليت عيني فيها اسمع ليك استاز خالد ادخل يابكري انت ود البيت مالك واقف بره
ابتسمت لي رنا ابتسامه نستني كل الامي القديمه والجديده
وقالت لي اتفضل وكانت كانو بتعزف البت فيها صوت مبالغه وبسمه مبالغه
وكان اكتر شي بميزه الوجنه اااي والله وجنه كانو منحوته بي عنايه فائقه
المهم دخلته واستاز خالد قالي شوف يابكري ولدي في مزكرات بتاعت فيزيا وكيميا والشامل بتاع الامتحانات عاوزك تجيبم لي من الخرطوم
باقي رنا السنه دي نازله سنه تالته ومصره تدخل طب قلت ليهو ان شاء الله  ربنا يوفقه
دخل يدو في جيبو وطلع لي قروش قلت ليهو يا استاز الموضوع مابستاهل بجيبم ولمن اجي اديني القروش اصره وحلف الي اشيل القروش وانا كمان اصريت ما اشيل القروش
وفي نص حليفتنا ديك جااات رنا شايله عصير
ولمن شفتها قلت في سري استاز خالد ده مجنون عاوزني اشيل قروش بتاعت مزكرات مرتي
وانا سارح مع الشايل العصير وفحئه سمعته ليك استاز خالد بكري شيل العصير
اتاري رنا ماده العصير وانا سارح هههههه
اخته لي خجله كده وشلته العصير
قالت لي بكري رفعته عيني قالت لي ابوي قالي انت مسافر الخرطوم قلت ليها انشالله
قالت لي خلاص عليك الله لو لقيت زمن امي قالت ليك عاوزه ليها بخور تيمان وحبه كمون
ومدت لي 50 جنيه
قلت ليها مابحتاج ختتم لي في الصنيه ومشت
ماحتصدقوني لو قلت ليكم شلته ال50 بتاعت رنا وحلفته ما اشيل القروش من استاز خالد
حت هو استغرب بس ماقالي حاجه
استازنته منو وطلعته ودعني
وفي اخر حته قبل اقفل الباب لاحظته لي رنا متايعاني بي عيونه
انا قلبي وقف
اول نور قابلني في الشارع وقفته وفكيت الخمسين جنيه بتاعت رنا
كانو متخيل تكون كاتبه لي فيها بحبك بكري
ههههههه
بقيت تقلب في الخمسين زي الزول وقت يكون عاوز يتاكد القروش اصليه ولي مزوره
وصلته البيت
جهزته شنطتي
وطبقته الخمسين بتاعت رنا صغيره خليته زي الحجاب
وربطها في منديل وختيته في المحفظه ورا البطاقات
قلت اخيرآ بقي عندي حاجه فيها ريحت رنا
نمته والصباح جاني حسن ود الفكي بالوري ماشي الخرطوم يودي ليهو بصل
ركبته معاهو
والطريق كلو مافي راسي حاجه غير بخور التيمان والكمون والمزكرات
براي قلت اكيد بخور التيمان امها عاوزه تبخر بيهو رنا عشان مايسحروها والكمون عاوزه تربطو ليها في رقبته من العين
اكيد رنا بسحروها هههه ضحكته في نفسي قلت والله الشافعه دي مافي زول يسحره غيري ياربي امها تكون خايفه عليها من عيني .فجئه اتزكرته عمي عثمان واولادو الجاين
نسيت عمي عثمان واولادو ههههه
المهم المغربيه كده وصلنا المركزي شمبات
نزلت من حسن وركبته حافلات بحري ومنها علي ام درمان بيت ناس خالي حسن
كان ساكن في الثوره الحاره الرابعه
وصلته وسلمته عليهم وجابو لي غدا
قلت ليهم ماشي البسطه ام درمان عندي حجات اجيبه واجي
خالي ياود انت مجنون يادوب واصل من السفر
ارتاح وبكره بعد ترجع من المطار امشي جيب حجاتك
كان نفسي اول حاجه اعمله بعد وصلته امشي اجيب المزكرات والبخور والكمون ههههه
قلته خلاص لي بكره بعد ارجع من المطار
المهم كان مجدي ود خالي حسن عندو امجاد
مشينا المطار
الساعه 2 طيارتم وصلت
بقيت اعاين في الناس الطالعين
تصدقو اولاد خالي مابعرفم كويس لانو اخر مره شفتهم فيها كانو شفع
المهم فجئه شاب طويل وجيه ونضيف قالي انت بكري قلت ليهو بالحيل
قالي انا منزر ماعرفتني
قلت ليهو منزر ود عمي عثمان ما شاء الله والله مابصدق
حمدله ع السلامه
قالي سلم علي سهي اختي وكانت
ما شاء الله ما شاء الله  ما شاء الله  فهمتوني صااااح ما شاء الله هههه
طول وسماحه ارتبكته وسلمته عليهم
جرينا الشنط انا ومجدي ود خالي
اتحركنا
سهي قالت لي بكري كيفك
ابوي طوالي بحكي لينا عنك وعن شقاوتك
ضحكته قلت ليها الكلام ده كان زمان اسه بقيت مسكين
المهم عرفته منهم في الطريق انو جاين يقرو الجامعه هنا سهي حتدخل طب جامعه النيلين ومنزر حيمتحن شهاده سودانيه
تاني يوم استازنته منهم ح امشي السوق عندي حجات اجهزه ونسافر البلد
المهم جري علي البسطه ام درمان
لقطه المزكرات والكمون والبخور
كان عندنا الحافلات بتاعت البلد بتتحرك من السوق الشعبي ام درمان
ركبنا انا وسهي ومنزر الكنبه الورا
وركبت جمبنا مره كبيره.المهم وصلنا البيت باليل
امي فرحت بيهم شديد
وطبعا عارفين ناس البلد بالحيل بريدو الضيوف
والله مش الساعه كانت 8 م التقول ضربو ليهم صفاره
الحريم وشباب البلد كلهم جو وسلمو عليهم
حيدر السغيل داك قالي ديل القتلتهم يقتل حيلك ياحيدر والله مافاضي ليك
نطي عمنا خضر كان زول حازم وحاسم قاليهم خلاص بكره كلكم معزومين فطور ح نضبح لي اولاد عثمان
الناس اتكشكشو طلعو
الحمدلله
وانا همي كلو الصباح يصبح واشيل المزكرات والبخور والكون اوديهم لي رنا هههه قصدي استاز خالد
الصباح عمي خضر جا يكورك بكري قوم اصبح الحمل ده ياولد
قلت ليهو خير ياعمي
اتحزمته وصبحته الحمل وكانت سهي بتعاين لي مستغربه
قالت لي بكري قلبك قوي كيف ضميرك سمح
ليك تصبحو وهو صغير كده ضحكته وقلت ليها ياستي ده ربنا خلقو للضبح
وضحكنا
دخلته استحميت وجري علي بيت ناس استاز خالد
دقيت الباب فتحت لي الباب امها بكري حمدله ع سلامة اولاد عمك عثمان
ادخل لي جوه الفطور جاهز
قلت ليها معليش يلخاله والله معاي ضيوف في البيت
وانا بتكلم معاها جات رنا مديت ليها المزكرات اتفصلي يادكتوره وضحكنا انا وامها
قالت لي ان شاء الله  يابكري قريب ابقي دكتوره وتجيني اعالجك
فجئه قالت لي .......
برجع ليكم سمح
الجزء 4
قالت لي بكري انت ليه خليت الجامعه
قلت ليها ظروف
قالت لي يعني تاني ماحترجع الجامعه تخيلو اول مره ما اقدر ارد علي السؤال ده
قلت ليها ان شاء الله  برجع
قالت لي انت كنت قعد تقري شنو
قلت ليها اداب انجليزي
رنا فرحت فرح عجيب
طيب بكري ليه ماتجي تراجع لي انجليزي
قلت ليها والله مافي مشكله بس انا لي سنه ونص مامسكته كتاب
المهم انحنا في وقفتنا ديك جاني مدثر ود بخيت هوووي بكري قالو ليك تعال بدورو عيش من طابونت الطيب الفي الحله الفوق
مشيت سقته الكارو بتاعت ناس عم سعيد
ومشيت الطابونه
وانا في الطريق بفكر في كلام رنا
ليه ما ارجع القرايه
والسبب شنو البخلي الاكبر والاصغر مني يقرو ويتخرجو وانا اتكسر في البلد من كارو لي كارو
ومستقبل شنو
اسمع ليك زول يكورك.طبظه هوووي طبظه اتلفته لقيتو حيدر
قلت ليهو الله يقطع حبل افكارك زي ماقطعته حبل افكاري
اسمع هنا حيدر تاني تقولي طبظه ولي زفت بشخبط ليك وشك العامل زي المركوب القديم ده
ضحك قالي يازول معليش والله حبيت اضحك معاك ساي
يازول تاني مابهظر معاك مدام بتزعل
قلت ليهو احسن زاتو
والله ياحيدر انا البلد دي كرهتها عشان هظارك الكتير ومسيخ ده
زي الكنت قعد افتش مبرر ارجع بيهو الجامعه
نطه ركب معاي في الكارو واعتزر لي
والله ماكنت زعلان منو
بس كلام رنا اثر فيني وبقيت افكر جادي ارجع القرايه
بس ماعارف ابدا من جديد ولي احاول ارجع جامعتي
المهم
رجعنا انا وحيدر
والطريق كلو حيدر يتكلم معاي وانا سارح
نزلنا العيش وجبته الفطور في الديوان الناس القاعدين
فطرنا وشربنا الشاي
وانا افكر في كلام رنا
الشافعه دي والله جتجنني يوم
معقوله ناس البيت والبلد كلها قالو لي ارجع جامعتك انا رفضته
بس سبحان الله سؤال من رنا يخليني اعيد حساباتي من الاول
قلت لي نفسي صدقو لمن قالو ورا كل رجل عظيم امراءة
المهم لكزني حيدر يازول عمك ده بتكلم معاك ردليهو
اتلفته علي عمي معليش ماسمعتك والله
قالي انت ياود مطرطش
قلت ليك دخل العده دي وانت مطير عيونك سارح
مارديت عليهو دنقرته شلته الصنيه
وديته بي غادي
لاقتني سهي بت عمي
بكري صباح الخير وين من امس ما شفتك قلت ليها والله بس جري
وانت حضرت سيادتك.نايمه ههههه
ضحكت قالت لي ماقدرته انوم باليل الباعوضه والسخانه
قلت ليها يعرفوك شهاده عربيه كيف
وضحكنا بس لاحظته ليها بتعاين لي بي طريقه عجيبه
قلت البت دي مايكون كلموها حريم البلد المخرفات ديل اني قتلته امها هههههه
المهم انتبهت اني شايل الصنيه
دخلت الصنيه وانا راجع تاني وقفتني سهي
بكري ممكن العصر تودينا البساتين
افقعته ضحك البساتين دي في السعوديه هنا عندنا جناين هي زعلت طيب معليش الجناين
قلت ليها سهي ماتزعلي مني بهظر معاك
قالت لي عادي بس هظارك دمو تقيلزوابتسمت
المهم العصريه طلعنا انا ومنزر وسهي ماشين علي الجناين اتخيلو القابلنا في الشارع منو
رنا وقفت سلمت علينازوعرفتها علي سهي ومنزر
بس حمرت لي شديد
وشويه وتديني كف قالت لينا امشو ما اخركم من مشواركم
سهي نطت قالت ليها ماعندنا شي ماشين نشوف الجناين
المهم رنا مشت وانحنا واصلنا طريقنا
وصلنا الجناين وكانو مبسوطين شديد
المغرب قرب قلت ليهم.نرجع خلاص
قالو لي ننتظر الغروب
قلت ليهم انحنا في الطريق بنشوف الغروب
اللهم رجعنا في الطريق سالتني سهي رنا دي منو
قلت ليها بت حلتنا
يعني جارتنا ساكنه في الشارع الورانا
ابوها استاز خالد
قالت لي طيب ليه هي بتعاين ليك كده
قبل ما ارد عليها منزر كان شويه بعيد بس لقيتو جنبي بكري في شباب هنا بلعبو كوره
قلت ليهو اي في فريق بتاع الحله
اسمو الكفاح
قاليدخلاص عاوز اتمرن معاهم
قلت ليهو مافي مشكله بكره العصر نمشي المرين
وانحنا داخلين علي البيت سهي قالت لي مارديت لي رنا ليه بتعاين ليك كده
قلت ليها كده كيف
قالت لي بلاش استعباط
ومشت
انا بقيت واقف في مكاني
ياربي البت دي قصدها شنو ورنا كانت
بتعاين لي كيف
في وقفتي دي وقف بكسي ود الخزين ونزل ابوي
سملت عليهم
دخل ابوي سلم علي سهي ومنزر
قعدنا كلنا في الحوش نشرب شاي المغرب
كان منظر خلاب عناقريب مفرشه وحوش مرشوش
وانحنا متجمعين حولين الشاي وبعيد مننا كان امي مولعه ليها فانوس مع ضو القمر كان نور الفانوس ماظاهر
لاحظته لي سهي بتعاين لي
وفي عيونه مليون سؤال
قمته من جنبهم
ناداني منزر بكري انا جاي معاك
ابوي قالي ماشين وين كان ربنا هون
قلت ليهو بناخد لينا قعده في النادي وبنرجع
انا كنت هارب من نظرات سهي
كنت خايف بس ماعارف سبب الخوف شنو
المهم وصلنا النادي
عرفته منزرزعلي الشباب اتميفو من منزر
لانو كان بشوش وحبوب
المهم رجعنا البيت
دخلته اشوف لينا حاجه ناكله انا ومنزر
سهي كانت صاحيه
بكري عاوز حاجه
قلت ليها شكرآ
جاتني في المطبخ لسهرماجاوبته لي
قلت ليها اجاوب علي شنو
قالت لي موضوع رنا
امي من وراي بكري ان شاء الله  خير بتسوي في شنو .........
برجع ليكم
الجزء 5
قلت ليها امي جينا انا ومنزر يادوب من النادي بشوف لي في حاجه اكله
طبعا سهي طوالي اخدت بعضها ومشت
مسكتني امي هووووي بكري انت مجنون اسه لو ابوك صحه وشاف البت دي واقفه معاك في المطبخ انصاص الليالي كان ضبحك وضبحه فتح عينك
امي بت شنو
سهي بت عمي ومستحيل افكر فيها غير اختي
وعادي ممكن اصحيها عشان تسوي لي العشاء
قالت لي بلاش لماضه شيل عشاك ده وطير
نادتني بكري قلت ليها اها امي قالت لي في شعيريه في المشلعيب
ولبن تحت المزيره
وحااات الله الامهات ديل الحنان زاتو
زعلانه مني وقلبها علي
قلت ليها طيب امي بجي اشيلم
اتعشينا انا ومنزر
ابوي من المجمه صحانا بكري ياولد منبطح نايم زي الحريم
النايم ليها شنو
قوم لم القش المشتت في حوش الديوان ده
وعلق لي البقره واحلبه
اسمع قبل تمشي الزريبه شيل ليك باقه باقتين من البير اسقي الشتلات ديل
طبعا ده كان برنامج ثابت كل يوم
واتعودته عليهو
بس بعد كلام رنا امس بقيت زعلان علي نفسي
لي متين اقعد اعلق للبقره
واحش البرسيم
ياخ دي عيشه اخير عدمه
وانا بطنطن لقيت ابوي واقف وراي مقزز كواعينك منتظر شنو
قلت ليهو ابوي استوك واصلي وبمشي
المهم خلصته كل الماموريه الطويله دي وانا راجع وحالتي تقرف
قابلتني سهي جنب الشجره تتسوك.
صباحو بكري
قلت ليها صباح الخير
كيف نمتي
قالت لي والله مانمته
بس البت دي فيها حاجه محيراني
عيونه فيهم حزن ماطبيعي
المهم وديت اللبن لي امي ودخلته استحمه
اتلمينا في الحوش بتعرفو ضل الضحويه اها قعدنا نشرب الشاي في طرف الحوش عارفين محل الضب برمي
اتونسنا
ابوي سال سهي اها يابتي حتعملي شنو
وياتو جامعه حتدخلي
قالت ليهو والله عمو ابوي قالي جامعة النيلين بس ماعارفه ابدا الاجراءت متين
وطيب منزر حيعمل شنو
منزر حيمتحن شهاده من هنا
ابوي قاليهو خلاص منزر بكره نمشي نسجلك في المدرسه اصلو فاضل ليها كم يوم والسنه الدراسيه تبدا
اتلفت علي ابوي
واها انت ناوي تعمل شنو انشالله
تفضل منبطح جنب امك دي
بدون اشعر قلت ليهو لا والله بمشي لي خالي سيداحمد
قبل كده قالي ممكن يدخلني كليه كرري اقري قانون واتخرج ملازم
ابوي قالي ههههههه ضابط مره وحدي
امي قالت ليهو عليك الله يا احمد مدام ربنا هداهو وعاوز يرجع القرايه ماتكسر مقاديفو
المهم لقيت ورطه نفسي
نص النهار راقد في الراكوبه بتاعت الديوان جاتني شهي
بالجد بكري حترجع الجامعه
والله خبر حلو . ماتتخيلي الخبر ده عجبني كيف
قلت ليها تسلمي يارب
لسه لمن اسافر اشوف خالي كلامو شنو مايكون غير رايو هههه
نطت قالت لي بكري انت بتحب رنا
طيرته عيوني واتخلعته ليه بتقولي كده
البت دي صغيره
وانا مابفكر في الحجات دي
قالت لي هو الحب محتاج تفكير
هو حب ولي مشروع تجاري
ياخ البت دي ماعرفتها جرئه ولي ناس السعوديه كلهم كده
سالتها طيب انتي ليه بتديني احساس انك حزينه
قالت لي ده موضوع طويل وح احكيهو ليك بس لمن تعترف لي بي حبك لي رنا
ومشت
المهم اليوم داك كلو راقد في البيت ماطلعته اي حته
باب الصالون دقه
قمت فتحته
لقيتو استاز خالد
قالي بكري رنا كلمتني قالت لي حتشرح ليها انحليزي كتر خيرك بكري مابتقصر
انت عارف الشفع ديل كلهم عندهم مشكله بتاعت انجليزي
لقيت نفسي اتورطه
قلت ليها مافي مشكله استاز
لمن هي تكون جاهزه كلموني بجي اشرح ليها
بس بجي اشيل الكتاب عشان اعرف عندهم شنو
ده كلو وانحنا واقفين في الباب
جا ابوي من وراي اتفضل خالد
يادو بكري مالك مادخلته عمك خالد
سلم علي ابوي وقاليهو لا والله انا مستعجل جيت دكان سعيد قلت امر ازكر بكري عشان يجي يشرح انجليزي لي رنا
ابوي قاليهو ومالو بكري اخوها ورنا زي اختو الصغيره
جواي قلت ابوي ده اسه في داعي يشتره كده
المهم المغرب طالع ماشي اجيب الكتاب عشان اشوف شنو فيهو من رنا
نطتت سهي بكري ماشي وين
قلت ليها ماشي اجيب كتاب الانجليزي من بيت ناس استاز خالد
قالت لي قصدك بيت ناس رنا
قلت ليها ااي.قالت لي خلاص انتظرني البس عبايتي وامشي معاك
قلت ليها خير بس كلمي امي عشان ماتفتش عليك
في الطريق سهي عرفت اني ح اشرح انجليزي لي رنا
وحات الله زعلت اااي زعلت
ولمن وصلنا سلمنا عليهم
خالتو ام رنا قالت لينا رنا عند الجيران مشت تجيب ليها عجين خمار وتجي مابتتاخر
اصرت سهي نمشي
وانحنا في الباب جات رنا داخله
لابسه تووب كانت عباره عن قمر ملفوف بي توب
مبالغه
طوالي سهي قالت ليها ......
برجع ليكم
الجزء 6
قالت ليها معقوله يارنا نجيكم في بيتكم مانلم فيك
رنا اعتزرت ليها سامحيني سهي والله امس انا وامي كنا حاين نسلم عليكم بس جونا ضيوف
حبيت اخفف التوتر قلت لي رنا لسه مافات شي اليوم تعالو
سهي حمرت لي
لمن ام رنا حست في لبش حاصل هههه
المهم غيرنا الموضوع اني جيت عاوز المنهج بتاع الانجليزي عشان اشوف فيهو شنو ونبدا المراجعه
وحات الله رنا ابتسمت ليها ابتسامه اول مره اشوفه في حياتي
ياخ في ابتسامه هوليود مفروض يكون في ابتسامه اسمه رنا
البت دي وحات الله عاوزه تجنني
المهم في الطريق سهي كانت ساكته وانا كنت سارحةمع ابتسامت رنا
فجئه سهي قالت لي انت لو بتحب رنا ليه ماتكلمه قلت ليها يابت احبها شنو والله في البلد تقول لي بت بحبك الي تشوف ليك بلد تهج عليها
مافي كلام زي ده ياسهي
قلت ليك البت دي زي اختي
وابوها استازي مستحيل افكر فيها اي تفكير تاني
غايتو مشتني بس مكان مقتنعه وانا زاتي ماكنت مقتنع
وصلنا البيت لقينا عمتي عوضيه وبتها لجين في البيت
اول مره لجين تشوف سهي
خليتم يلسمو علي بعض ومشيت لي منزر في الدوان لقيتو مشالله معاهو اربعه من اولاد البلد قاعدين يتونسو
عمي عثمان شكلو حاكي لي اولادو كتير عن البلد لانو منزر بسالني اسئله كتيره
المهم قعدنا اتونسنا والصباح نفس البرنامج
ابوي جا يكورك يابكري حلبته البقره علقته لي البقره مليت الازيار
قمته وانا بسال في نفسي لي متين ح اكون في الحاله دي
النهار امي نادتني بكري تعال كسر لي الحطب ده عاوزين نعوس
شلته الفاس اكسر في الحطب جااتني سهي بكري خلي بالك من نفسك الفاس ده مايضربك
عاينته ليها في عيونه كان نفسه تقول حاجه بس اتلفتت لقت لجين بت عمتي واقفه وراها
لجين عمرها من عمري وفردتي شديد
قالت لي بكوري اعمل حسابك الفاس مايضربك وضحكنا هي كانت بتحاكي سهي
وانا بتشطف جاتني لجين بكري والله سهي دي بتحبك اليوم كلو في سيرتك
عملت لي بت الناس دي شنو
قلت ليها لجين عليك الله خلي هزارك البايخ ده البت شافعه وشهاده عربيه بكون بس نظام اعجاب ما اكتر وبعدين انا عمري مانظرته ليها غير اختالمغرب لبسته لي جلابيه وشلته الكتب طالع جنب الباب وقفتني سهي
شيفاك مستعجل براحه بتحصل وضحكت كلامه ده زعلني
قلت ليها سهي علي فكره الافكار الفي راسك دي شيليها
بس كان بي طريقه قاسيه حبه
هي زعلت بس ما اشتغلته بيها
وجات اللحظه المنتظره من اول امس انو رنا تكون قاعده قصادي وانا بشرح ليها
صدمني استاز خالد
لقيتو خاتي لينا طربيزه في الديوان وهو مفرش عنقريبو في الحوش
ومولعين لينا فانوس
سلمته عليهو قالي اتفضل ونادا رنا يابت بكري منتظرك
جات لابسه عبايه
اول مره اشوف عبايه سودا بشع منها نور كان وش رنا
المهم بديت اسئله
لقيته مابتعرف حجات كتيره
قلت ليها طيب رنا عشان تفهمي مني لازم تاخدي علي
واي حاجه مافهماها وقفيني
قلت ليها اول حاجه نبدا قرامر
وبدينا بي الحجات الهينه
فجئه رفعته عيني لقيت رنا بتعاين لي بي صوره عجيبة
لمن انتبهت خجلت وابتسمت في نفس اللحظه وانا قلبي قرب يقع من صدري
حسيت احساس مبالغ فيهو
قلت ليها رنا قالت لي اااي بكري
قبل اقوليها كلامي ابوها جا داخل اها بكري رنا ماشي كيف
قلت ليهو مشالله ماعندها مشكله كبيره
بس محتاجه تركز حجات بسيطه
قالي خلاص انا بمشي اصلي وبرجع
لمن قفل باب الشاارع وراهو
حسيت بي اني اطلق صراح عيوني وقلبي لي رنا
لانو استاز خالد لمن كان قاعده بره كنت حاسي اني مراقب
فجئه رنا قالت لي بكري انت عندك حاجه مع سهي بت عمك عثمان
قلت ليه لي في حاجه
قلت لي ملاحظه ليها بتغير عليك شديد
قلت اختبره طيب انتي ماقعد تغيري علي
اترددت وعرقت وشها حمر
حقيقه رنا فيها حاجه غريبه عندها اكتر من ابتسامه
لمن تفرح ولمن تزعل ولمن تخجل
وكل ابتسامه احلي من التانيه
وهي بتكتب كنت بعاين ليها
وهي رفعت عينه عاينت لي قالت لي بكري مامصدقه اننا الاتنين قاعدين قصاد بعض
واتا بتشرح لي
قلت ليها رنا حابي اعترف ليك بي حاجه
بس مامتاكد من ردت فعلك امكن تزعلي مني
قالت لي مستحيل ازعل منك انت ماعارف مكانتك عندي
قلت ليها رنا انا قبل اكمل امها جات داخله شايله الشاي قالت لي .....
برحع ليكم

قالت لي بكري رنا ماتكون عزبتك باقي فهمه تقيل زي ابوها وضحكت كانت خالتي سيده مره ظريفه وبتحب الضحك
قلت ليها لا والله ياخاله رنا مشالله
بالكتير اسبوع وبتكون ميه الميه
ختت الشاي ومشت
رنا قلت لي قصدك شنو بي اسبوع بكون بقيت ميه الميه
يعني حتشرح لي اسبوع بس
قلت ليها لا ماقصدي كده قصدي يعني اسبوع بتكوني انتهيتي من الحجات الصعبه
قالت لي طيب وريني كنت عاوز تعترف لي بي شنو
قلت ليها رنا والله من زمان كنت متمني اللحظه النكون فيها برانا
قالت لي اهو ياسيدي انحنا برانا
قلت ليها رنا انتي في زول في حياتك
قالت لي كيف يعني
قلت ليها انتي مرتبطه او عندك علاقه مع اي زول
ابتسمت ابتسامه جديده شكله ابتسامت الزول المستغرب ههه
المهم قالت لي شوف بكري انت ليه بتلف وتدور عاوز تقول شنو
قلت ليها والله رنا انا يوم استاز خالد قالي تعال اشرح لي رنا قلبي انشرح
قالت لي للدرجه دي مبسوط انك بتشرح لي
قلت ليها مبسوط حرام عليك مبسوط شنو والله انا طاير من البسط
قالت لي بكري حرقته روحي وينو اعترافك
قلت ليها رنا مارديتي لي في زول في حياتك
قالت لي ااااي في زول في حياتي وبحبو وبعشقو والله يابكري لمن اشوفو بحس قلبي حيطير من صدري
قلت ليها ده منو طبعا كنت ح اموت
قالت لي زول نسمه
زول لمن تعرفو والله يابكري حتحبو
قلت ليها رنا خلصي ده منو الزول البتقولي فيو شعر ده
قالت لي
بعد سطرتو كل غناي عليكي ونمي
اصبح كل زول بي زكرتك مهتمي
يا السكنتك العين والمجاري في دمي
حبك اصبح متحرك في قلبي ودمي
خلعتني البت
قلت ليها متاكده من كلامك ده
قالت لي عندك شك
قلت ليها
غوافي غناي علي السمحه الدوام بنسوقا
جات ما كافيه يا امعجن الحديث ما بعوقا
الما قالو بي الغي فارقت معشوقا
غفيرا العجمي واااااقف للمناهو يضوقا
كلمات اخوي
هي كانت مبتسمه وبتسمع في كلامي
اسمع ليك باب الشارع فتح
وجا استاز خالد في عجل زي الخايف اعترف لي رنا اقوليها بحبك
وقفته علي طولي
وقلت لي رنا نكمل بكره ان شاء الله
قالت لي اكون منتظره اعترافك
سلمته علي استاز خالد
وفي سري قلت ليهو عليك الله كان صليت ليك ركعتين زياده بكلفك شنو
ماشي في الطريق
قابلني اكتر زول ما كنت متمني اشوفو في حياتي العارض حيدر
قالي بكري وينك يازول
من جوك ناس السعوديه بقيت ماظاهر
قلت ليهو والله حيدر بس جري
اخبارك شنو
حبيت اختصرو عشان مزاجي مامستحمل اشكال حيدر ده نهائ
اها انت جاي من وين
قلت ليهو حيدر والله انت فايق ورايق
نتفابل في النادي
ودعتك الله
ضحك قالي والله محدر طاقيتك كدي يابكري اصلو ماك براك
عملت فيها ماسامعو
فتحته الباب لاقتني سهي زي المنتظراني
قالت لي مابدري
كان تبيت معاهم اصلو قعد تشرح انجليزي ولي قعد تشرح في حبك ليها
ضحكته قلت ليها خلاص بكره ارح معاي عشان تعرفي بشرح في شنو
قالت لي بكري من مامرقته انارمنتظراك
قلت ليها فيك الخير بت عمي
ما اتحرم منك
قالت ولي وان شاء الله  انا كمان ما اتحرم منك حبيبي
ومشت
انا وقفته مخلوه
ياربي البت دي قالت لي حبيبي
بقيت اكضب اضاني
المهم سالته امق وين منزر قالترلي جوهو اولاد سيداحمد طلع معاهم
قلا لي امي بمشي النادي امكن نرجع متاخرين خلو لينا عشا
قالت لي انتو الصياعه ليكم شنو لي انصاص الليالي وكمان بلا خجله خلو لينا عشا
مشيت النادي والله ماسامع حاجه غير صوت رنا
واول مره اخد سيك
ناس النادي كلهم اتلمو
بكري ود احمد اخد سيك
وزميلي محمد زعلان قالي بكري الله يسامحك
اليوم والله مابراك
اخواتي المابتعرف شنو يعني سيك في الكوشتينه تسال اقرب ولد جنبها
المهم ناس النادي هاجو وماجو وحات الله انا ماسامع غير صوت رنا
مشيناانا منزر البيت قالي الحصل شنو بكري فهمني
قلت ليهو ديل ماعندهم شغله
بنلعب لعبه اسمه ويست
قللي بعرفعه
قلت ليهو لمن ماتشيل ولا ورقه والقيمه ينتهي دي بسموها سيك
ضحك قالي والله ناس النادي ديل مجانين ههههه
وصلنا البيت منزر قالي سهي عاوزاك
خفته الدني ليل البت دي عاوزه تجيب لي مشكله
مشيت بي غادي
قالت لي بكري .......

قالت لي بكري ماعارفه بس منتظراك من قبيل
قلت ليها ان شاء الله خير
قالت لي انت ماعندك قلب
مابتشعر مابتحس
قلت ليها خير ياسهي الدنيا ليل ولو امي ولي ابوي صحو اليوم ده مابعدي علي خير
قالت لي بكري خلاص امشي مدام انت ماحاسي بي اي شي
فعلآ مشيت بس مستغرب البت دي حتجيب لي مشكله مع ابوي
الصباح نفس البرنامج كل يوم ابوي قالي يابكري لسه نايم ليك حق تنوم للضحه
رفعه عيني النجوم لسه باقيها في
قمته ومشيت الجامع
جيت راجع شلته عدت الحليب ورميت العلوق للبقر
وبديت احلب في البقره
بس خيالي وعقلي وبالي كلو مع رنا
واتزكرته اي حاجه حصلت امس
بس لحدي هنا واختفي بكري
راح بكري
مره الزمن وابوهو جا الزريبه يكورك يابكري انت طرته وين ياولد
لحدي مالقي المفاجئه بكري واقع وقرقان في دمو
الحمدلله انو ابوي جا في الوقت المناسب الا كان حصل مالايحمد عقباه
المهم ابوي شالني وجري بي البيت امي ضرخت لمت الحله كلها فينا وابوي نهره
بقو ماعارفين يسكتو امي ولي سهي
حا ود الخزين بي بوكسيهو
ختفوني ودوني شفخانه في الحله الفوق فيها حكيم
الحكيم قاليهو ده طوالي تمشو بيهو المستشفي
ابوي حلف مافي مره تركب معاهم
وقالو سهي عملت عمايل
ودوني المستشفي
لمن وصلنا قالو طوالي دخلوني
والدكاتره اتلمو فيني الحمدلله
قالو ضربه في الصدر عملت لي كسر في الترقوه
والضربه فقدتني الوعي بس كويس مافي خطوره ابوي رسل ود الخزين قاليهو امشي طمن ناس الحله
والصباح تعال .
المهم عدينا يومنا داك كلو في المستشفي
الصباح الدكتور قال يطلع خلاص مابحتاج حاجه
بس يخلي يدو مربوطه عشان الكسر الفي الترقوه
انتظرنا ود الخزين
بس بلا اشوف ليك امي وسهي ومنزر
وامي جات عاوزه تقلدني ابوي نهره الود ترقوتو مكسوره براحه
وسهي الدموع اربعه اربعه
ركبنا وفي الطريق شايل هم رنا لو سمعت ممكن يحصل ليها شنو ههههه قلت والله هي السبب
افكر فيها واتزكر في كلامه ماربطه حبل المحويت
وحبل المحويت ده عباره عن حبل صغير بربطو بيهو رجول البقره قبل يحلبوها عشان ماترفس
وانا سارح مع رنا البقره سرحت بي ههه
المهم قربنا من البيت اشوف ليك الشارع مليان
الحريم والشفع ورجال وشباب
المهم دخلوني في الديوان وبقو يجوني افواج افواج
وانا افتش في رنا
بس فجئه قلبي يدق بي قوه لمن خفته انو يقيق
شفته استاز خاالد ومرتو بس للاسف رنا ماكانت معاهم
سلمو علي واتحمدلو لي السلامه
ام رنا قالت لي والله ياولدي رنا قلبه رهيف
لمن سمعة امك تصرخ وتبكي وعرفنا انو البقره ضربتك تعبة ودوها الشفخانه اسه مركبن ليها درب
انا لو ما الملامه كان نفسي امشي اطمئن عليها
المهم ناس تمشي وناس تجي لقيت نفسي نمته
جاتني سهي
بكري قوم اشرب الشوربه دي
قلت ليها تسلمي رنا
ختت الصنيه في الطربيزه وقالت لي انا سهي ما رنا
ومشت
حسيت اني جرحتها بس والله بدون قصد
ناديت امي وقلت ليها رنا بت استاز خاالد قالو وقعت ودوها الشفخانه
امي سجمي وقعت من وين
قلت ليها امها قالت لي بس ماعارف وقعت من وين
خجلته اقوليها وقعت عشان عرفت انو البقره رفستني ههه
امي جرت توبه وجري علي بيت ناس رنا
نص ساعه وجاتني
قالت لي بكري انت في شنو
قلت ليها كيف في شنو
قالت لي وحات نظري في شي
انت ياولد قلت للبت دي حاجه
البت دي لمن شافتني قربت تنط من السرير
وبي خلعه ولهفه خالتو بكري كيف
ودموعه اربعه اربعه
امها خجلت وانا خجلته
والبت تسوي في التسوي فيهو
ابتسمته بس براحه عشان امي لو لاحظت للابتسامه دي بتجرني من رقبتي ترميني في الواطه
الحمدلله جو رجال داخلين وللاسف معاهم حيدر
اعمامك كفرو لي وطلعو استلمني ليك حيدر
يازول البقره رفستك كيف
انت زاتك مدام مابتعرف تحلب الشلاقه ليك
شنو
اها يابكري في شي اتكسر في تاني غير الترقوه
قلت ليهو تتكسر رقبتك يارب تاني عاوز يتكسر شنو
طبعا في سري
قلت ليهو ااحمدلله بس الترقوه
المهم ربك الرحيم الكريم جو ناس عمتي وبتهم لجين
طبعا كفرو لي ولجين قالت لي سلامتك بكري
هو المكسوره يدك انتي ولي بت عمك تضحك
قلت ليها لجين عليك الله نادي لي سهي
انا بدون ما اشعر قلت ليها رنا
لجين وكمان فيها رنا كان كده تستاهل كسر الرقبه مش الترقوه ومشت ههههه
قلت لجين دي ياهو جنها من زمان عارفو
اسه سهي ارضيها كيف
متين اشوف رنا واطمئن عليها
اول مره اصحه من النوم الشمس داقه فيني
المهم دخلته استحميت وغيرته
الضهريه كده امي قالت لي بكري تعال بي غادي في ناس عاوزين يكفرو ليك
قلت لي امي كويس زهجته قلت ديل شنو كمان البجو يكفرو علي وينادوني ليهم
لقيت ليك اخر حاجه كنت اتوقعه
وقفته مسافه قبل ادخل وفجئه عينه جات في عيني
وبدون اشعر لفيت رجعته
اتخيلو كنت خايف اقابله
خفته اول ما اشوفه اقوليها بحبك يارنا
ناديت امي قلت ليها من البي غادي قالت لي رنا امها جابته قالت مصره تجي تشوفك
وفكو ليها الدرب وجات
مابتقدر تنزل عتبات الديوان عاليه
مشيت مع امي وخايف من الحيحصل
وقفته في باب الاوضه
وكان وش رنا عباره عن قمر14 بس شاحب
عليها علامات الارهاق والتعب
شافتني سلمته عليها وقالت لي سلامتك بكري
ماعرفته ارد اقول شنو
في اللحظه ديك دموعه نزلو امي وامها
حاولو يطلعونا من الموقف المخجل ده
خلاص ياولدي ارتاح براك تعبان
بس رنا اصرت تجي تكفر عليك
تخيلو لمن مرقو مارديت ولا بي كلمه وفصلته متنح لمن قفلو الباب
وامي بكري ياولد وحااات الله ماك براك
ياشفع الزمن ده بقي عينكم قويه سوب فيكم
قالت لي تخيل رنا قالت لي شنو
برجع ليكم

قالت لي خالتو الدكتور قال شنو قلت ليها شق في الترقوه
طيب يعني بقدر يتحرك عادي
قلت ليها اااي الحمدلله
ابتسمت ابسامه عريضه وقااالت لي طمنتيني
الشافعه خلعتني طمنتها علي شنو
بكري ياولد البت دي تاني ماتمشي تشرح ليها
امس حريم الحله كلهم يتكلمو بي وقعة رنا بي سببك
قلت ليها امي بي سببي كيف
يعني انا دفرتها
قالت لي انت مطموس
خصمتك بالنبي يابكري ولدي البت دي قلت ليها حاجه
شوف ياولد اليومين دي حالك ماعاجبني
بت عمك من امس مادخلت اكل في خشمه
وبت الناس دي امها قالت وقعت مخلوعه
شوف تبقي كويس تطير لي خالك ف ام درمان
ياترجع جامعتك يا كمان يشوف ليك الكليه بتاع الجيش دي
قلت ليها ان شاء الله  ربنا يهون
مرت الايام وكل يوم سهي تطلع لي بي فن جديد لحدي ماجات اللحظه الحاسمه
وعصريه كده قاعدين في الحوش نشرب لينا في شاي
جات رنا شايله ليها كوريه
ادته امي قالت ليها خالتو امي قالت ليك ده ترمس لي بكري بجبر الكسر
سهي قالت ليها علاقت الترمس بالكسر شنو طبعآ احرجته
قمت نطيت انا قلت ليها كيف علاقتو شنو
عندنا هنا في السودان البتكسر بجيبو ليهو ترمس
عاينت لي رنا وابتسمت ابتسامه النوع البخليك مقهي زي الرشوك بي مويه بارده في وشك في الشتاا
سهي قامت دخلت جوه كلامي ماعجبه بس انا كنت ناوي الطف الجو عشان رنا ماتحرج
الجو اتوتر حبه
رنا قامت استازنت
بدون ما اشعر قدمتها للباب
وامي يابت رنا كبيت ليك الشاي ماشي وين
معليش ياخالتو والله عندي قرايه
الامتحانات التجريبه قربت
وعندي قرايه كتيره
واستازي عامل فيها عيان وغمزت لي ااااي والله كانت غمزه كانها طعنتني بي سهم في قلبي
وهي في الباب قلت ليها رنا تسلمي لي وما اتحرم منك
قالت لي بكري بت عمك بتكرهني وبقيت اخاف اقابله لانو في كل مره بتحاول تحرجني
قلت ليها امسحيها لي في وشي
قالت يسلم وشك حبيبي
وجرت وانا ريقي جري ونشف وقلبي وقف وبقي يدق لمن خفتو يقع تحت قرعيني
اتاكدته من انها بتحبني
قررته اصارحه بي حبي قبل ما اسافر ام درمان
الحمدلله بقيت تمام مشيت المستشفي
الدكتور عمل لي اشعه قالي مشالله كسرك جبر بي سرعه
قلت ليهو من الترمس كان قصدي اقوليها شفاي رنا
المهم راكب بص السوق راجع علي الحله
وقف البص ركبن بنات مدرسه
وانا قمت لي بت قعدت وشكرتني
في بتين قاعدن قدام
بس فجئه القدت في محلي دي نادت وحدي من البتين القدام رنا ماتدفعي انا دفعته
قلبي ده شديد بس من الاسم انلفتت عليها
عيونه كانو حيطلعو من محلهم لمن شافتني
وانا حيلي مات وبقن ركبي يضربو في بعض وحاالتي بقت صعبه
لانو حقيقه لبس العالي والله لو علي يوم عرسي اقول يلبسوها لي لبس المدرسه
اللبني مع لون رنا القمحي مع الطرحه مباااالغه
والله رنا او لبست شوال حتكون واااو
طبعآ محطتنا اسمه الطاحونه
نزلنا انا ورنا وخالتي عوضيه ام حيدر المعاط
هي بكري سلامتك ياعشاي
البقره الله يازاها والله القشر ده اصلي مابدورو
بس ابوك العاجبو في سعايت البقر شنو مابعرفو
سبحان الله لمن هي بتتكلم بس حيدر بدون شنب ونفس المعط هههههه شايله ليها قفه فيها خضار
شلت منها القفه وبقينا ماشين وهي تبري فيني
رنا طبعآ نزلت وكانها مابتعرفني
طبعآ نص حريم البلد سمعو بي ضربتي بتاعت البقره
وسمعو بي وقعت رنا لمن عرفت اني ودوني المستشفي
ام حيدر بي حركه بهلوانيه كده انت يابكري بت المدرسه دي مايها رنا بت خالد
قلت ليها يبقي لي ياها
ضحكت يبقي ليك ياها ولي متاكد ياها
قلت ليها ياخاله حيدر في البيت ولي طلع السوق
قالت لي حيدر طاير
قدر ما اجيب ليهو سيرة العرس بتهرب
كلامي معاهو يدخل بي جاي ويطلع بي جاي خايفه يكون جابدو حسن اخوي باقي عمرو وصل خمسين ومامفكر يعرس
المهم وصلنا شارع هي قتلت ملف يمين وانا حمدته الله اديته الكفه حقته واتخارجته
قالت لي تشيلك عافيتك ياجناي
ودعتك الله
ربنا يديك الفي مرادك يابكري ولدي
دخلت البيت قابلتني سهي
بكري بكري انا مسافره اقدم للجامعه
قلت ليها كان تنتظري انا زاتي مسافر
بس الاسبوع الجاي
قالت لي مامشكله بسافر وخالي بجيني في الموقف يسوقني
مارديت عليها
امي جاتني في ااديوان
بكري انت ياولد ماعندك عرض كده مالك عمك موصيكم علي بنتو
ابوك طار مشي الحواشه
تخلي البت تسافر براها
قلت ليها امي مش منزر حيسافر معاها
قالت لي اتلهي جهز شنطتك بكره طير وصل بت عمك واقشي خالك شوف كلامو
قلت ليها خير
بعد الغدا لبسته لي ام علله
امي بكري طالع وين انت ماحهزته حجاتك
قلت ليها امي حجاتي شنو
عندي شنطه فيها كل ورقي وحجاتي
وبشيل لي غيارين وخلاص
اسه مستعجل كده ماشي وين
مارديت عليها
يعني اقوليها ماشي اشرح لي رنا عشان تفرج فيني امة لااله الا الله
دقيت الباب قابلني استاز خالد
كيفك بكري متلوم معاك ياولدي بس والله مع مشاغل الدنيا دي
قلت ليهو ربنا يعينك ياعم
رنا عندها الامتحانات التجريبيه قلت اخلص ليها لانو بكره مسافر
قالي ان شاء الله خير
قلت ليهو والله خير اولاد عمي عثمان ماشين يسلمو علي خوالم وانا ماشي اشوف موضوع الجامعه
المهم ناده لي رنا ومشي
البت ده قصده شنو يعني
بي لبس المدرسه تجنن بالتوب تجنن
كمان بالعبايه مبااالغه
سلمت علي اخير بكري حنيت في حالي وجيت
يرضيك ما انجح في الانجليزي
قلت ليها طيب نبدا
لقيت مستواها اتحسن شديد
مشالله رنا بعد كده انتي تشرحي لي
قالت لي والله بكري حبيت الانجليزي عشانك
وابتسمت وانا قلبي قال شححح
قلت ليها رنا بكره مسافر وعاوزك تخلي لي نفسك من حبيبتي عشره
قالت لي منو سهي
قلت ليها رنا بطلي انتي اغلي حاجه عندي في الدنيا بعد امي وابوي
علي فكره رنا عاوز اعترف ليك قبل اسافر
رنا انا بحبك ومابتخيل حياتي من دونك
عشان كده ح ارجع الجامعه
ويوم التخريج ح اجي اتقدم ليك
تخيلو دمعت انا قلبي وقف متاسف لو كلامي زعلك
قالت لي بكري حرام عليك من ما وعيت في الدنيا دي منتظره اللحظه دي
امها قالت ليها ياتو لحظه
ارتيكت رنا وانا ريقي نشف وكرهتا الشاي امها ختت الشاي وسلمت علي
رنا قالت ليها امي لحظت اخلص امتحانات وانجح
قالت ليها كدي خلصي التجريبيه ونشوف عمارك
ومشت
قالت لي بكري امي تكون سمعت كلامنا
انا وقفته قلت ليها حت لو سمعت انا بجيها

قالي انت يابكري متشاكلين انت وسهي
ضحكته وفي نفس اللحظه اتخلعته
نتشاكل كيف
هي نظت ليه قلت كده يامنزر
حسيت انو منزر ملاحظ اهتمام سهي بس حبه ينبهنا انو في شي ماطبيعي
في اللحظه دي حسيت بي حجم الكارثه لو ابوعي حسي نفس احساس منزر ده ممكن يعقد لي علي سهي قبب ماياخد موافقت ابوها
وصلنا الحمدلله
جا خالي سهي في الموقف يسوقم بس سهي اصرت اجي معاهم اعتزرته ليها انو عندي كم حاجه لازم اخلصه
مشيت ناس خالي في ام درمان
طوالي خالي فتح معاي موضوع القرايه
قالي امك قابلتها في البكي بتاع ود العوض في البلد وكلمتني انك عاوز ترجع القرايه
قلت ليهو والله ياخال لو في فرضه في كليه كرري او الكليه الحربيه احسن لي من ارجع الجامعه
قالي يابكري اسه الفرصه المتاحه
رقيب فني بس بتتخرج بي بكلريوس وبتدخل تئهيليه تترقي ملازم
قلت ليهو طيب خير
تاني يوم من الصباح مشينا القياده قالي انتظر قبلك اسه بجيك رلجع.كان قائد كليه كرري دفعتو
شويه وناداني
قالي والله يابكري ود حلال وحظك سمح
اتخيل الدفعه الانت حتنزل معاها حيعملو المعاينات بعد اسبوع
وكمان ملازم فني
يعني تتخرج بي رتبة ملازم وكمان تستلم شهادتك
الكليه الجويه
مقرها في بورسودان
بقيت ماعارف افرح ولي ازعل
المهم دخل كل اوراقي وقالي خلاص ماترجع البلد اقعد لحدي ماتعمل المعاينه
قلت ليهو خير ياخال بس اسافر يوم واحد وارجع
ماحتصدقو الكان مرجعني شنو
كنت راجع عشان اودع رنا
واشوفه اشتغلت كيف
رجعته البلد
وبالمغرب ماشي علي بيت ناس استاز خالد قابلني جنه نضيف يلمع ولابس ليهو جلابيه تسوي كده ومحدر طاقيتو
لمن وصلني ماعرفتو
قالي بكري بقيت مابتعرف الناس بس من صوتو عرفتو
اوووو عصمت حمدله بالشلامه والله ماعرفتك
مشالله سمنته وبقي شكلك جلابي جلابي
ضحكنا
قالي علي وين كان ربنا هون قلت ليهو قريب
قالي والله انا مشيت سلمته علي استاز خالد
بس يامجدي عاوز اسالك بنتو دي ياها رنا الشافعه ديك
طبعا هنا حمرته ليهو بس ماخليتو يلاحظ لي زعلي
قلت ليهو انت شفتها وين قالي ياخ مشيت اسلم علي استاز خالد
هي جابت لي العصير
وانا من شفتها لحدي اللحظه دي مشوش
في سري قلت ليهو انشالله بي وشك مشوش ياحيوان
جاي تتقدل عاوز تشلبني حبيبتي
والله مش لو مغترب
لو نازل من السما ماتشوفه بي عينك تاني.قالي بكري يازول سارح وين انابتكلم معاك.
قلت ليهو خلاص نتقابل بعدين في النادي
قالي خير
حسيت بي وجع في قلبي حيلي بقي ماشايلني.
عيوني رقرقو
حسيت الدنيا ضلمت في وشي
وصلت بي ناس رنا دقيت الباب فتحن لي خالتي ام رنا
كيفك بكري ادخل لي جوه
يابت رنا بكري يسلم عليك
جاااات بي لهفه جاريه
كيفك بكري
كنت حاسي بي احساس ماطبيعي
مالك يابكري في حاجه
امي يابت انتي مجنونه في شنو يعني
ودخلت تجيب حاجه
قلت ليها رنا عصمت جا هنا الخلاك تطلعي تسلمي عليهو شنو
قالت لي بكري انت مابتثق فيني
حابه اطمنك لو جو رجال الدنيا كلهم مابملو طرف عيني خليك من عصمت
قلت ليها رنا انا بحبك وبعشقك
ولو اي زول فكر يقرب منك بقتلو وبقتل نفسي
رنا انا بحبك
فجئه امها جاات بكري انت واقف مالك ماتقعد قلت ليها ماشي بس جيت اودعكم
قالت ليها رنا اشتغلتي كيف في الامتحان
وقبل ماترد علي قبلته علي امها ياخاله
انا شالوني في الكليه الجويه
بس حابي اقوليك حاجه قبل اسافر
قول ياولدي انشالله خير
رنا بقيت مخلوعه عاوز اقل شنو
قلت ليها ياخاله
العادات والتقاليد بتقول غير كده
بس اسه انا محتاج اعمل حاجه بغض النظر عن العادات والتقاليد
اها قول يابكري شفقتني
انا عاوز اخطب رنا بعد تخلص امتحانات
قالت لي سجمي يابكري ده كلام شنو
رنا انا كنت خاتاك زي اخوها
وبعدين رنا مابقت علي الكلام ده
كدي ياولدي امشي علي كليتك دي ربنا يوفقك لمن تجي يحلها الف حلال
بس رنا سمعته رد امها بكت وجرت جوه
انا زاتي بدون ما اشعر طالع ولستاز خالد داخل التصادمنا قدام الباب
كان عاوز يطول معاي الكلامو يس اختصرتو
مشيت البيت حكيت لي امي اي حاجه بيني وبين رنا
ومره امي تتخلع ومره تقولي الله يجازي محنك
بس لمن كلمتها اني خطبتها من امها وانها رفضت هنا امي انفعلت
يطلبوك شنو يابكري
انت ماعندك اهل يمشو يخطبو ليك
مالك مقطوع من شجره
صغرتنا قدام الناس اسه يقولو علينا شنو ماعرفنا نربيك
ابوك لو سمع بالكلام ده بقتلك
وبعدين فوزيه مرت خالد شن قدره ترفضك
حتلقي زيك وين
شوف يابكري ولدي الحب ده جديد بس الزواج قسمه ونصيب
عشان كده ياولدي لو رنا كاتب قسمتك مع رنا انشالله مافي زول بياخده غيرك
قلت ليها امي انتي عصمت ود عبدالعزيز جا من قطر متين
قالت لي نفس اليوم السافرتو فيهو
حكيت ليها القالو لي عشان كده انا اطريت اكلم امها
قاله لي ياولد اسه عصمت جاب سيرة عرس
زول مشي يسلم علي الناس البت جابت ليهو العصير قاليك كبرت
البسمعك زعلان وهايج
يقول عصمت اليوم عقدو علي رنا
قلت ليها امي رنا مافي زول بتزوجه غيري
وقمت من جنبها
تاني يوم مفروض ارجع الخرطوم بس بقيت خايف عصمت في البلد وخاتي عينو علي رنا
الصباح ماشي علي البص الصدفه الاروع من الاروع من الروعه قابلت رنا معاها بت ناس الخزين ماشات علي المدرسه
وقفت مع رنا وهي بتبكي خلاص ماشي بكري
من وراي سمعته صوت عصمت يابكري علي وين انشالله
رنا مشت بي سرعه
وانا رديت عليهو مسافر بس جاي راجع
قالي البت الكانت واقفه معاك دي رنا
قلت ليهو عصمت امس ماكنت عاوز اوريك بس رنا انا خاطبه وانت انشالله
ربنا يديك بت الحلال
قالي الغريبه سالته اختي عوضيه ساكنه جارتم ماقالت لي مخطوبه
قلت ليهو اسه اناروريتك
بس طريقة كلامو ماعجبتني
قالي بكري .....

قالي بكري انت عارف خوتنا ومستحيل يجي يوم اتعدي علي حاجه بتاعتك
شكلك نسيتني بكري
انا ياني عصمت البتعرفو
كلامو ده ريحني شديد وبدون ما اشعر حضنتو علي شديد وشكرنو انو اتفهم مشاعري
وقلت ليهو عصمت عارفك زول اغبش والشينه ما طبعك
اتوادعنا وركبته البص وانا مبسوط وحاسي نفسي مرتاح وماشايل اي هم
وصلت الخرطوم وتاني يوم مشيت المعاينه
اخر حاجه كان الفحص الطبي
منتظر النتيجه بتاعت الفحص تطلع
مشيت بيت خالي القي ليك منزر واقف بره
سلمت عليهو وراني انو بكره عاوزين يمشو يسجلو لي سهي في جامعه ام درمان الاهليه مختبرات طبيه
وح تسكن في داخليه قريبه من الجامعه
قلت ليهو والله كلام سمح
دخلنا انا ومنزر القي ليك سهي قدامي
اتلفته علي منزر انت ليه ماقلت لي سهي معاك
قالت لي قلنا وقت ما بتسال من اولاد عمك نبقي احسن منك
قلت ليها والله معاك حق انا متلوم معاكم
بس كنت جاري في المعاينات
قالت لي معاينات شنو
قلت ليها انا ما كلمتك اني ح ادخل الكليه الجويه
ضحكت قالت لي انت بتكلم الناس البهموك مابتكلمني
منزر قاليها جنك لوم
اسه عرفتي اها الحصل شنو
حبيت الطف الجو
نورتو بيت خالي وام درمان
سهي منزر ده زول بلد ساي
لكين انت شكلك بت خرطوم وكمان حتقري في الاهليه يعني الحنكشه والدلع ههههههه
قالت لي الحنكشه ما من طبعي
انت بنت عثمان الحسن
ضحكته وقلت ليها عفيت منك بت عمي
منزر مشي خلاها واقفه معاي
قالت لي بكري انا مشتاقه ليك عارفاك ثقيل وبايخ وماشغال بي كتير
بس ماعارفه انت عملت لي شنو
قلت ليها سهي طيب انا حابي اقوليك حاجه
اتمني تفهميني
انتي اي زول بتمناك
مشالله في كل مواصفات البت الكامله
قالت لي الكمال لله
قلت ليها حلوه
ومتعلمه
واهم شي بت عثمان الحسن
ضحكت قالت لي بكري والله فاهماك عاوز تقول شنو
اهون عليك خلاص بكري خلينا نكون اصحاب ولو احتجته ليك تقيف معاي وانا عيوني ليك
قلت ليها ما اتحرم منك سهي
عاينت لي بي نظره مبالغه
فيها حب وحزن وشوق وحنين وحجات كتيره
مشينا بي غادي
وتاني يوم من الصباح هي وخالي مشو الجامعه وانا طلعته مع ود خاللي نزلني في القياده
وقفونا صف
كلهم كانو صغار في العمر وفي الحجم
انا ومعاي كم واحد الكبار
دخلنا الفحص الطبي
قالو بعد ساعتين بسمع اسمو يمشي والمابسمع اسمو يقعد
بدا يزيعو في الناس
لمن فضلنا 15 واحد
قالو لينا مبروك تمه قبولكم في الكليه
تجو يوم الاحد الصباح تستلمو امر التحرك بتاعكم وتسافرو
الكلام ده يوم الاتنين العصر
طوالي من القياده لي الموقف
مالقيت حاجه اركبه اتزكرته انو ماوريت خالي
رجعته بيت خالي
وريتو
وعرفت انو سهي خلاص قبلوها
وسددو اارسوم
المهم كل همي ارجع البلد
تاني يوم منرالصباح علي الموقف
وركبته اول بص
وصلت البلل الساعه 2
لقيت في صيوان في شارع ناس رنا
قلبي وقف
قلت انشالله خير
بس الجنني صيوان فيهو كراسي يعني عرس
قلبي بقي يدق شديد
جري علي البيت
مالقيترفيهو زول
رميت شنطتي
ومرقته اشوف ااحاصل
قابلني ابوي
بكري كيفك سلمته عليهو وريتو انو قبلوني في الكليه
سالتو من امي
قالي مشت علي بيت الصفاح
ناس عمك خالد عقد بتهم اليوم
حيلي مات
ماقلت ليهو حااااجه
رجعته البيت ودموعي في خدي
كنت خايف ابوي يلاحظ
سالته نفسي كيف يعني رنا يتزوجه غيري
وكيف يعني يتزوجوها في اقل من كم يوم
بقيت الف في حوش الديوان زي تور الساقيه
لمن سمعته صوت امي
جري عليها
باركت لي انو قبلوني في الكليه
قلت ليها امي منو العاوز يعرس
قالت عصمت ود حسن
الجنا الجا منرقطر ده
قلت ليها حريعرس منو
قالن لي ياولد هو ماعرس صفاح العرس لمن البت بخلص قرايه
يعني بعد تلاتا شهور
قالو يعقدو ليهم ولمن البت تخلص يرسلوها ليهو
قلت ليها امي البت هي منو
قالت لي ......
برجع ليكم

امي قالت لي بكري انت مطرطش استاز خالد عندو كم بنت مش منال الكبيره وعرسوها زمان
ورنا
قلت ليها ااااي
قالت لي طيب يعني حيكون حيعرسو منال ما اكيد.رنا
قلت ليها امي كيف يعني رنا
وكيف في يومين كل شي ينتهي
امي قالت لي هووووي بكري اوعك تسوي لينا فضائح
الزواج قسمه ونصيب
وانت زاتك تزوج بي سجمك ولي رمادك
انت لو شفته الدهب الجابو ليها والحجات
ياخ ادو ابوها قولت خير 10 مليون ده غير المهر والحجات
مابتصدقو لو قلت ليكم دمعتي نزلت وامي لاحظت لي بكري الترابه في خشمك وفي خشم امك
بتبكي يا خايب الرجا
قلت ليها امي استاز خالد بكون اغروهو بالقروش
بس عليك الله امي رنا موافقه
قالت لي ما سجمه
لفحت توبه ومرقت
جات تاني راجعه
شوف بكري ولدي انت مابتقدر تغير حاجه في القسمه
انا دي ود عمي حسن ناضم فيني قبل خمسه سنه اتزوجته ابوك وااحمدلله سعيده
ولدتكم وربيتكم .
بعدين بكري شوف لو هي قسمتك ولا مليون عصمت يقدرو ياخدوها منك
وققلت الباب وقلبي وجعني
دخلته الحمام بيكيت قدرتي
واتزكرته ابوي وامي لو عرفو اني منهار ممكن اسقط في نظرم
بس ماقدرته امشي بيت العرس
جات امي جاريه بكري ووووووووب
فضحتونا انت مجنون
قلت لي البت دي شنو
قلت ليها امي البت منو
البت دي عاوزه تجيب ليك مشاكل
اسه تطلع تمشي الخرطوم
امي عليك الله الفيني مكفيني
جا ابوي داخل علي الطلاق دي قلت ادب
خير في شنو مالك هايج
كيف يعني الناس تقعد العقد المازون يقول عاوز راي البت موافقه ولي رافضه
يدخلو يسالوها امها قالت موافقه من جوه الاوضه البت تكورك ماعاوزه اتزوج
ماموافقه
اسه خليتم جايطين
وابوها بقي قدر السمسمه قدام الناس
سبحان الله الخبر ده ممكن يكون زعل اي زول بس انا رجع لي الروح لي جسدي
واتلفت علي وانت وقت جيت مالك ماجيت العقد
متحشر جنب امك
جيل فاشك تفو عليكم
والله كلام ابوي ده قدر ماهو قاسي بس كان علي قلبي زي العسل
المهم امي لبست توبه ومشت بيت العرس
وانا زاتي قلت اطلع امكن ابوي تاني يجي يكورك فيني
لقيت ليك الناس كيمان كيمان
جاني حيدر جاري طبعا بشائم منو
قالي انت هنا وماظاهر
قلت ليهو خير اها بقو علي شنو
والله يامجدي كلام زي الافلام الهنديه اهداك المازون طبق دقترو ومشي
بس عمها عصام العسكري داك
شايفو دخل عليها
وماعارف الحصل شنو
جا عم التوم هووووي خلاص اتفرقو كل زول علي بيتو
في جوطت عم التوم دي اشوف عصمت
مشيت عليهو
اول ماشافني نزل وشو في الواطه
قلت ليهو كتر خيرك يارفيق الدرب
انشالله ربنا يتم علي خير
حاول يتكلم معاي مشيت خليتو
ومن الصباح مشيت علي الخرطوم
قلت خلاص يكفيني رنا رفضت
يعني ماباعتني زي ما افتكرته بس الطريق كلو مره اسرح ومره دمعتي تنزل
لمن عمك القاعد جنبي ياولدي مالك شايل هموم الدنيا في راسك
حكيت ليهو كانو كنت منتظر اي زول اشكي ليهو همي
خته يدو في صدري وقالي شوف ياولدي
عمك اكير منك ومجرب الحياه الرزق والقسمه والموت والحياه ديل مافي زول بتحكم فيهم
املا قلبك بالرحمن وانشالله لو في نصيبك تحكون
ليك
وياولدي عارف ربنا قال رفعت الاقلام وجفت الصحف
يعني كلو مكتوب
والمكتوبه مابتتفات والمكتوبه ياها الجات
والمكتوب في الجبين لابد تشوفو العين
كلامو ده ريحني شديد
وشكرتو بالجد كنت محتاج لي كلامو ده
وصلت الخرطوم
وسافرته برسودان
وفوضته امري لله الكاينه التكون
دخلت الكليه واول ايام كانت صعبه لانو درشونا درش شديد وانا كنت بفش قلي في التدريب
كان كل التعلميجيه مبسوطين مني
لحدي مايوم طلعونا ازن ساعتين نمشي السوق بالعربيه ونرجع
بس شفته حاجه حسيت انو ربنا عاوزني اشوف بي عيني
عارفين الواحد لمن يقول في الساعه ديك حسيت مزبوح بي منجل
انا في اللحظه دي اتمنيت اموت احرق اغرق
ندمت اني طلعته من المعسكر
ليه كل ما ابدا استعيد حياتي تاني ارجع لي نفس الام
اتخيلو شفت شنو
برجع ليكم

طبعآ قلبي وقع في رجلي
معقوله الشايفو ده استاز خالد
عملت نفسي ماشايفو
بس هو ناداني بكري يابكري اتلفته عليهو كيفك استاز خاالد
انشالله خير مالك في بورسودان
قالي والله ماعارف اقوليك شنو
من شهر كان عصمت ود احمد اتقدم لي رنا بنتي
قلبي وقف
قلت ليهو مشالله ربنا يسعدم
قالي والله حصلت مشكله رنا رفضت
وانا ضربتها
وبقت مابتاكل ولا بتشرب
واسه جبتها هنا في مركز بتاع تداوي بالقران رقيه شرعيه وصفو لينا
قلت ليهو سلامته ماتشوف شر
طيب عصمت عمل شنو
للاسف يابكري ولدي والله عقدنا ليهو قصبآ عنها
واسه عصمت مابي يطلق
وقال يخليها كده عشان صغرتو قدام الناس
قلت ليهو يا استاز ربك بهونه
اسه انتو نازلين وين
قالي والله عندي حسن ود حمدان خالي شغال هنا في المينا
وساكن في سلالاب
قلت ليهو خلاص خير يا استاز
انا طبعا في الكليه وسلالاب بعرفه
بس اديني الوصف او اي حاجه اصلكم بيها
قالي خير خلاص انت بدوك ازن متين
قلت ليهو ازن شنو
اسه لو ممكن بمشي معاك
طبعا نسيت العسكريه
كلمت دفعتي ومشيت مع استاز خالد
طبعآ كنت خايف اشوف رنا بالحاله دي
وكل ما العربيه تمشي علي سلالاب كان ضربات قلبي بتسرع والعربيه تسرع وضربات قلبي تسرع
لحدي ما وقفت العربيه وقلبي وقف
نزل استاز خاالد
دخلت في غرفه مطرفه
خمسه دقايق قالي اتفضل يابكري
حيلي ماااات ورجولي بقت ماشايلاني
شفت ليك توب مجدوع في نص السرير وماشفت رنا
شفت بقايا رنا
قلبي وجعني شديد
وهي كانت شبه نايمه او هايمه او مامجمعه
استاز خالد قاليها رنا ده بكري جاي يسلم عليك.
والله خايفكم تقولو فلم هندي بس رنا
وقفت علي حيله وبقت تفتش في الغرفه وينو وينو
انا دموعي نزلت وبقيت ماعارف اتصرف كيف
احضنه اتمنيت لو الارض تتشقه وتبلعني
عيونه جاااات في عيوني
بكري جاي بعد شنو
جيت بعد ابوي ماباعني
جيت بعد امي مالبست دهب قطر
جيت بعد ما ناس بيتنا غيرو باب الشارع وابوي لبس الجلابيه السكروته
ابوها كان واقف زليل ماعارف يتصرف كيف
كان حاسي بالزنب
مديت يدي اسلم عليها
قالت لي بكري للاسف ما ح اقدر اسلم عليك
انا مبيوعه لي عصمت
انا اهلي استلمو فيني مبلغ زهيد
للاسف جيت متاخر
انا بدون اشعر قعدته علي ركبي في الواطه وبدون اشعر بقيت ابكي بي حرقه
واستاز خالد مخلوع من البيحصل ده
لاهي شيفاهو ولا انا حاسي بي وجودو
بكري تعرف خروف الكرامه
تعرف لمن ناس الحله يجمعو قروش ويشترو ليهم حمل يصبحو ويوزعو كيمان
اها انا وزعوني كيمان
كوم مقابل الدهب
وكوم مقابل القروش
وكوم مقابل المغترب الجا دفع المبلغ واشتري البهيمه
ابوها قاليها رنا قولي بسم الله
بكري كدي اقيف علي طولك فهموني في شنو
انتو بتعملو كده بينكم في شنو
قالت ليهو بينا في شنو
بينا مافي اي شي
بينا انا وهو شريان موصل دمي مع دمو
بس قطعتو الشريان ده بي اوسخ سكين
وافقدت الوعي
انا بقيت في حاله تاني وناس البيت اتلمو
واستاز خالد شوف عيني شفته دمعتو في عيونو
الدنيا ضلمت في وشي وحسيت اني خزلتها
مكان فيها حاجه لو وقفت معاها
مكان بكلفني شي حت لو ابوي يولع فيني كنت اتصدي لي عصمت
كرهته نفسي
حسيت بي اني متامر مع اهله في البيعه
انا كان كل همي اهرب عشان ما احضر البيعه بس للاسف شاركته في البيعه
طلعوني بره الاوضه الفيها رنا
طلعته وقفت في الشارع ودموعي اربعه اربعه
معقوله رنا اتعزبت كل العزاب ده بي سببي
انتظرته معاهم لي المغرب
ومشينا المركز بتاع الرقيه
والشيخ قري عليها
قاليهو مشالله مافيها حاجه بس عاوز تتغزي وتشرب وتاكل
استاز خالد قاليهو هي بتقوم باليل تبكي
الشيخ قاليهم والله انا حسب خبرتي مافيها مش ولا ملبوسه بس البت فاقده زول غالي عليها
استاز خالد اتلفت علي
وطلعنا
لمن وصلنا بيت اهلم استاز خالد خلاني مع رنا في ااحوش وطلع
هي بس كانت بتعاين لي وتبكي وانا زاتي ببكي معاها
قلت ليها حبيبتي عاوزك تعرفي حاجه من اليوم مافي شي بفرقنا من بعض
وحت لو اخسر القدامي والوراي مابفرط فيك
بس عاوز تقومي بالعافيه
وانا نزل البلد شهر 7 الكلام ده كان في شهر5
المهم مسكتها من يدها وهي كانت بترحف من فوق لي تحت ومستحته ليها دموعه
جا استاز خالد
تصدقو ماخفته ولا فكيت يدها
استاز خاالد قاليها رنا هاكي اشربي العصير ده
سبحان الله البت تقول عطشانه ليها سنه
شربت الكبايه في دفعه وحدي استاز خالد لمن ظهر الفرح في وشو
جابو لينا صنيه فيها اكل
الغريبه استاز خالد شكلو استوعب انو علاج رنا في يدي
اكلنا انا ورنا وكل ماعيني تجي في عينيه دمعته تنزل
المهم استازنته منهم بس كانت رنا في احسن حال
قالت لي عاوز تخليني تاني
قلت ليها قدام ابوك انا لو اخلي الدنيا دي كلها مستحيل اخليك
الغريبه ابوها كان ماعارف يتصرف
بس همو كلو يطمئن علي بنتو
رجعته اامعسكر وختوني في الحبس وخلقو لي صلعه وعزبوني عزاب الله واكبر
المهم بعد تلاتا يوم دخلت لي القائد
وحكيت ليهو قصتي من الاول للاخر
قالي خلاص امشي وتعال بكره
بس احزرك تاني اوعك تجيني في موضوع زي ده
دي عسكريه فاهم ياطالب
حيتو وقربته اطير من الفرح
وصلت بيت اهله الفي سلالاب
دقيت الباب فتحت لي الباب شافعه
قلت ليها عمو خالد في
جا زول من ورا الشافعه قالي اتفضل بس والله ....برجع ليكم سمح

كانت زوجت عمها قالت لي والله ياولدي رنا تعبت شديد امس باليل
وابوها وداها المستشفي ركبو ليها درب
ورقدوها
ياخاله اي مستشفي
قالت المستشفي الكبير في السوق
ركبته لي تكسي وعلي المستشفي
ومن عنبر لي عنبر ومن ممرض لي دكتور
لحدي ما وصلت العنبر الفيهو رنا
اول ماشافتني
قعدت وعيونه مليانه دموع
قالت لي بكري ادعي لي اموت وارتاح من الغزاب ده
نفسي اموت
بقيت متوتر ماعارف اهديها ولي اهدي نفسي
في زول خته يدو في كتفي
التلفته لقيتو استاز خالد
قالي الحمدلله الجيت
علي فكره بكري اطمنك كمل تدريبك ودراستك ولو ربنا طول في عمري رنا حتكون ليك
ولو علي عصمت قالو احمد جا من قطر انشالله رنا تبقي كويسه بمشي اخلصه من عصمت عشان مابضيع بتي عشان امها وخالاته عاوزات كده
رنا اول مره اشوفه مبتسمه
عارفين شنو يعني ورده كانت زابله وفرهدت
عارفين لمن البيت يكون عتمه وضلام وفجئه السما يبرق
والبراق يضي كل حزو من حوليك
دي كانت ابسامت رنا
ابوها لمن شاف ابتسامته هو بي دورو بدل يبتسم بكي اي والله بكي حسي انو الروح رجعت لي بنتو
قعدته جنب رنا في طرف السرير
استاز خالد قالي بكري انتظر هنا
بمشي اعمل اجراءت الخروج واجيكم
حسيت انو عاوز يديني مساحه مع رنا
وحقيقه كنا في امس الحوجه للمساحه دي
مسكتها من يدها
وكان اطرافه باردين شديد
ويدها بترجف
قالت بي صوت حنين بكري جتخليني تاني
حتخلي الناس تبيع وتشتري فيني
حتخلي عصمت ياخدني منك بالغصب
قلت ليها حبيبتي
وكان اول مره اقوليها كده
دمعت يااااااااه بكري قول تاني قلت شنو
قلت ليها انتي حبيبتي وحياتي وعمري
ومستحيل تاني افرط فيك
في مره في السرير الجنب رنا
بدت تطنطن شنو قلت الادب دي
يخسي عليكم مابتخجلو
اصلو زمن بايظ وماعندكم حيا ولا خجل
حبيبتي كمان تفووو علي الزمن ده
رنا ياخاله ده زوجي مش عشيقي
المره ماعرفت تعمل شنو
وانا كمان ماعرفت اعمل شنو لمم سمعت رنا بتقوليها ده زوجي
والله العظيم احتمال اجمل واروع كلمه سمعتها في حياتي
المهم المره خجلت وانا طرت من الفرح ورنا رجعت رنا
لمن وقفنا جنب العربيه ودعتهم استاز خالد قالي خلي بالك من نفسك ياولدي وربنا يوفقك
اتلفته لي رنا واول مره اشوفه بتعاين لي كده نظره بتديك مليون احساس مع بعض
قالت لي بكري انا نتظراك
قلت ليها انتي بس خلي بالك من نفسك وانشالله كل شي بكون زي ماعاوزين
ودعتهم لمن العربيه اتحركت حسيت بي وجع في صدري
عرفت انو رنا شالت قلبي معاها ومشت
والله بكيت لمن عمك بتاعرالطبيله جاب لي صندوق بيسي قالي استغفر ربك ياولدي كدي اقعد
وشربته مويه وغسلته وشي بس ماقدرته اوقف دموعي
رجعته المعسكر
وتلاتا شهور كل يوم بصحه علي صوت رنا وبسمت رنا وعيون رنا
يوم طلعونا يوم السوق نشتري حجات
قابلني ودزالخزين بالصدفه ماشي العمره
واول ماشفتو شفته رنا
اااي ود الخزين كان اغبش ولابس ليهو جلابيه وحدر طاقيتو وخاتي ليهو سفه
بس شفتو رنا
واخدتو بالاحضان لمن هو استغرب
لانو جاي من طرف رنا
جاي وممكن اسالو من اخبار البلد ومن رنا
طمني ابوي واني بخير
سالتو اها عصمت تمه عرسو ولي لسه
قالي والله الجنا ده فقر وعارض وحظو زي الزفت
البت العقدو ليهو عليها ابتو وعيت وقربت تروح فيها طبعا قاصد رنا
قالي ابوها استاز خالد ماخلي علاج ماسوي ليها
المهم الحمدلله بقت كويسه ونجحت جابت درجه كبيره
تعرف احمد المع عصمت في قطر
قلت ليهو ااااي بعرفو
جا قابل استاز خالد قلليهو والله عصمت مرسل ليكم معاي الجواب ده
الحمدلله عصمت طلق البت
قاليهم من الاول رنازمانصيبي بس قبل يكمل لي الصول ادم ناداني ياطالب اثبت فوق
طبعا بدون اي مقدمات اتحركته وركبته العربيه
وحت ماودعتة ود الخزين
ضحكي علي قالي بكري عجبني ليك العسكريه الادبيتك
ضحكته لانو اداتي احلي خبر
جا جاري قبل اركب العربيه في اضاني
قالي.......

قالي بكري لو محتاج لي قروش اديك
قلت ليهو مابتقصر
مستوره والحمدلله
تمشي وتجي بالسلامه ياحبوب
اتلفت علي حضرت الصول ياطالب اتحرك بطل لكاعه ودلقنه
طبعا دي لهجه عسكريه
ود الخزين ضحك وقالي جاك الموت يارك الصلاه
ودعتو ورجعته المعسكر طاير من الفرح اخيرآ شبح عصمت انزاح
ورنا حتكون من نصيبي لو ربنا قدر
مرت الايام بي طي مبالغ فيهو
وبدينا التدريب علي الطيران
وكان اول سنه بدونا خلفيه عن كل المحركات والجديات الطيران
وكان المدرب روسي
بدا يتكلم بي انجليزيه جديده علي مسامع دفعتي بس انا لانو كنت بقري اداب لغة انجليزيه كتت مستوعب الحاصل
الروسي بالحيل اتكيف مني
واخر الدوره كتب توصيه
المهم اختاروني امشي قسم الطيران
وكان في دوره في مطاار الخرطوم
قالو لينا بكره بعد التمام تحضرو نفسكم في مكتب قائد الكتيبه
في طباور الصباح ندهو اسمي انا وخالد
اختبرنا قالو لينا انصراف امشو مكتب القائد
دخلنا المكتب حينا القائد كان العميد حسان
كان صارم بس اول مره اشوفو مبتسم
قالينا مبروك.بكري وخالد
لي اول مره الخبير الروسي يشيد بي طلاب
وهو الرشحكم لي الدوره دي
دي دوره بدوها الخريجين بس هو شايف فيكم انكم كباتن بالفطره
ضحكته جواي قلت ياربي من ايام بنقبض القمري انا وحيدر اكون بقيت كبتن طيار بالممارسه هههههههههههه

يوديكم المطار العسكري
في زي جديد حيصرفو ليكم
المهم كنت طاير من الفرح
اول شي اني ح اعمل دوره اول مره في تاريخ الكليه يدخله طالب
وتاني شي احتمال اقدر امشي البلد اشوف اهلي ورنا
بختصار تاني يوم ركبنا الطياره
نزلتنا في مطار الخرطوم
كان في حافله منتظرانا
ودونا السكن بتاع القياده في الشجره
وتاني يوم قابلنا القائد
قال لينا الدوره حتبدا يوم الاحد
انتو امشو وتحضرو نفسكم هنا يوم السبت
المهم طرت من الفرح
وجري مشيت بي ترحيل الكليه نزلني في شارع الشنقيطي
لابس البدله العسكريه
وانا في الشارع ماشي علي بيت ناس خالي
اسمع ليك صوت بت بتشاغل
طبعا كنت مخلوع
اتلفته بي صرامه نظام احترمي نفسك
وكانت سهي بت عمي
والله فرحته اني شفتها
طبعا بدون ما ابالغ ليكم سلمت عليها بدون اشعر بي لهفه عجيبه
وهي كانت مخلوعه بي التغير الحصل لي
طبعا التدريب شاق
بس بكون خريطه جسمك اتغيرت
سالتها من حاله
واخباره المسافه كلها للبيت كانت بتحكي لي عن شوقه لي
وهي ثمرت بس والله بقت حلوه زياده
المهم فجئه قالت لي عارف منو معانا في الجامعه
قلت ليها منو
قالت لي حبيبت قلبك
قلت ليها انتي لسه ما خليتي جنك ده
قالت لي يعني ماعارف رنا بتقري في الاهليه مختبرات
قلت ليها لا والله واعرف من وين
بيني وبينكم قلبي دقه
بقيت خايف يعني رنا دخلت الجامعه عادي ممكن تنساني
بس مستحيل تنساني
دي كانت حيتموت بي سببي
طردته كل الافكار الشريره
وصلنا بيت خالي سلمو علي وختو الغدا
قلت ليهو عاوز اخد لي نومه
بس قبل انوم سهي طيرت النوم من عيني بي موضوع رنا في الجامعه دي
الصباح قلت ليهم ح امشي البلد اسلم علي امس وابوي واجي
سهي قالت لي خلاص بكري وصلني الجامعه وامشي بي غادي
طبعا فرحته بس كنت مستغرب سهي ليه مصره امشي معاها الجامعه
سالتها من منزر قالت لي دخل علوم كمبيوتر في كمبيوتر مان
بس الايام دي في السعوديه مشي يجدد الاقامه
وصلنا الجامعه وكان الناس بعاينو لينا انا وسهي
استغربته احتمال فيني شي غلط
سئلت سهي ليه الناس دي بعاينو لينا كده
قالت لي بكونو مستغربين
قلت ليهو مستغربين من شنو ماكل الجامعه اتنين اتنين
قالتي لي بحكي ليك بس نقعد في حته عزماك احلي قهوه تشربه في حياتك
قعدنا تحت شجره
سهي جابت القهوه ولسه اي زول يجي ماري يعاين لينا
قلت ليها اكيد فيني حاجه غلط
الحمدلله قبل ما ارد عليهو جات صحبتي اسمه اسراء سلمت علي عاوزه اعرفه قالت لي اكيد ده بكري
طبعا اتخلعته يعني سهي حاكيه لي صحبته عني
ضحكت قالت ليها اكيد
قع اسرا قاله ليها لانو شلتنا قاعدين في النشاط قالو لي اسرعي اليوم صحبتك معاها واحد
اتاكدته انو حيكون بكري
اتلفتت علي عرفته ليه الناس مستغربه وبتعاين لينا
طبعا مابتكلم مع اي زول غير اسراء وهلو
حسيت بي سعاده ماطبيعيه
انو بت عمي مامديه اي ولد فرصه يضحك عليها
فحئه اشوف ليك رنا وقلبي وقف
ماعرفتها خلعني المنظر
وهي زاته اتخلعت

طبعآ وقفت من الخلعه كبايه القهوه اتكبت في رجل سهي
وسهي صرخت بس انا كنت مامنتبه معقوله الشايفو ده اكيد ده حلم
امكن كاميرا خفيه
وكل ماقربت مني كل ما اشمئزيت اكتر
تصدقو رنا لابسه بنطلون وبلوزه بودي فااااكه شعره
قلت اكيد في حاجه غلط انا مافاهمه
تصدقو جات علي ومعاها شافع حالق كيف كيف
ولابسه ليهو بنطلون يقولو عليهو الشارلستون وقميص مجبص فيهو
والله من الشفتو قربت ارجع
المهم سلمت علي وياريت ما سلمت
طبعا هي اخر شي كان تتوقعو انها تشوفني او انا اشوفه بالمنظر ده
قالت لي الشافع المعاها ده بكري بكري ده منجد
طبعآ استازنت منهم ومسكتها من يدها وجريته قالت لي انشالله خير مالك في شنو
طبعا كنت شايف قدامي شيطان مش الملاك الطاهر الاسمو رنا
واقف معاها سالتها انتي رنا
قالت لي رنا ماتت يوم انت هربته واهلي قبضو التمن
انت عارف انحنا مشينا بورسودان وانا راجعه من بورسودان بدت تبكي حسيت بي حاجه بتتحرك في بطني تخيل كان ولد عصمت
قلت ليها ود عصمت كيف
وانتي عصمت دخل بيك يعني
قالت لي ماكان دخله كان اغتصاب
قالي زي ما صغرتيني قدام الناس انا باخد حقي وعلي كتاب الله وسنتو انتي زوجتي
وانا خفت اكلم اهلي بس فكرته انتحر
وكنت في بورسودان عاوزه اصارحك
قالي طيب وين الطفل
قالت لي طبعا ابوي عرف واغمي عليهو وامي بقت مابتطلع من البيت لحدي ما ربنا لطف بي ويوم باليل بطني كانو سكاكين بتقطع في مصاريني نزل الجنين وده كان اول يوم انوم فيهو
وقررت انو اعيش باقي عمري بدون قيود بدون حسابات
وابوي قالي غلطنا في حقك
انتي البرضيك شنو
قلت ليهو اتم تعليمي
وجيت الخرطوم
واهو انت شايف ده منجد للمزاكره وفي هيثم للتوصيل
وفي عمو عباس صاحب اغلب الكافتريات الفي الجامعه ده للمصاريف والفسح
طبعا بدون اشعر ضربتها كف
وجريت طلعته من الجامعه
وسهي وراي
بكري يااابكري وقفت قلت ليها في شنو انتو كلكم كده عاوزه مني شنو
طبعآ من الجامعه طوالي رجعته السكن بتاع الضباط
وده كان اول يوم افكر اغلط فيهو
حاولت اشرب ماقدرته كان في حاجه جواي اقوي مني بتمنعني
وده كان اروع يوم متخيلو طلع اوسخ واقسي يوم في حياتي
يوم عصمت عقد علي رنا ما المني كده
المهم كملت الدوره وكان ادائ فيها زفت
حت احمد المعاي كان بحاول يعرف مالي بس كان طبعي بعيش المي براي بموت بي حجاتي حت لو تادي لي موتي ولا احكي ماساتي لي اي حد
وعدت سنه ونزلنا اجازه وكنت خايف اسافر البلد اسافر البلد عشان اشوف اكتر انسانه حبيته في شكل ...... اي في شكل .......
بس قررت اني اذا رجعته ما اخليها تدمر اكتر من هي مدمره
وفعلا رجعته البلد وكالعاده اول زول اشوفو في البلد حيدر ودي اول مره اكون مشتاق ليهو ااااي مشتاق ليهو
علي الاقل حيدر عندي ارحم من اشوف رنا
اخير حيدر يمرضني بي كلامو البايخ ولا اشوف رنا
بس كان في حتهة جواي مشتاقه لي رنا
بس كل ما اتزكر توزيعه لي الكرور البتستقلهم لي القرايه ولي التوصيل ولي المصاريف اقول والله دا كابوس مستحيل يكون حقيقه
وشفته منظر والله دمعتي جرت
اتخيلو استاز خالد الانسان المهندم الراقي
بي حاله يرسي لها
و......

كان استاز خالد قاعد ليه في كرسي متحرك
واول ماشافني بدا يتمتم ويبكي واللخ قلبي وجعني وقلدتو بكيتي قدري بكيت عشان الحاله الهو فيها وبكيت عشان رنا الراحت وبكيت عشان انا كنت جزو في الكارثه فضل يقولي انا السبب رنا انا السبب
كنت ماسكو من ايدو وبقوليهو ماتشيل هم رنا
اهم شي انتي تبقي بالسلامه
وكده الدنيا ضلمت في وشي
اهرب زي المره الفاتت ولي ابقي راجل واحاول اصلح الاتكسر
اخدته بكيتي وقعدتي معاهو
ومشيت ع البيت
وفي حجر كبير في الشارع كنت بقعد فيهو انتظر رنا لمن ترجع من المدرسه
وكانو الحجر ده بناديني
كنت محتاج احضنو واشكي ليهو همي
قعدته في الحجر وبديت اقول ليهو امنتك رنا ضيعتها وانت قاعد
قالي انا ولي انت الخليته لي عصمت وهربته
كان بكلفك شنو لو وقفته معاها
هي البيت عارضت وقالت يابكري يا اموت
بس انت كان كل همك صورتك ماتهتز في البلد
ودفرني قالي ماتستاهل تقعد علي
اتخلعته ياربي اكون جنيت
وليه ما اجن مدام في دقيقه شفته شيطان ماشفته رنا
وقبل امشي سمعته الحجر بقولي حاول ابقي راجل
استعزته من الشيطان وقلت انشالله ابقي راجل
امي شافتني وفرحت بس للاسف انا ما كنت في هي تسالم وتقالد وتبوس وانا عباره عن صنم
امي سجمي مجدي بتبكي كري علي فيك شي
مالك انشالله ما عيان
مايكون رفدوك
وهي كل ما تتكلم ابكي زياده
وامي بكت لي بكاي
والحمدلله ابوي كان مافيش
استحميت ونمت بدون ما اشعر بي نفسي
وصحيت علي صوت امي بكري قول بسم قول بسم الله
قالت لي ياولد جنيت رنا منو
ورنا مالا
قلت ليه انشالله خير امي
شفته رنا بت خالد في بير وماده لي يدها وانا ماقادر انقذه
قالت لي والله مافي شي مبشتن بي حالك كده الي سجم دي
قالت لي انت ماسمعته بي عمايله في الخرطوم البلد كلها تحكي بي عمايله
شلت ابوها قعدتو في البيت وامها حرمت الطلعه من البيت
اسه ليها شهرين جات قعدت في البلد وخلت الجامعه
قالو بقت انصاريه سنه
بعد شنو بعد ما الشواف شاف والعواف عاف
والله بكري اسمع عتبته عتبت بيتم اقتلك
قلت ليها امي ربنا الخلق الخلق بيغفر
لمن انحنا البشر الضعاف ديل مانغفر
وبعدين الغلطه االغلطته رنا السبب فيها
منو مش اهله قبضو قروش قطر مقابل بتهم
اها اتقلب السحر علي الساحر
كلام امي خلاني اقرر اقيف مع رنا
حت لو اخسر الدنيا كلها
وياهو حال الناس لو في شي بتكلمو ولو مافي بتكلمو
قمت طالع امي ماشي وين ياولد عاوزه اخت العشاء
قلت ليها ماشي النادي
وفعلا مشيت النادياتصدمته ناس النادي زي البتكلمو في الكوره
زول يقولي والله امكن عصمت ماحمله
واحد يقولي هي امكن حامل قبل عصمت يعقد عليها
وكل زول يقول كلام مقرف اكتر من التاني
بدون مقدمات قلت ليهو انتو البلد دي نافيها راجل يدق صدرو ويستره
قالو لي مافي ارجل منك
ورينا رجالتك
نطه محمد الكاهلي
قال والله مافي زول فينارماغلط
وحدر طاقيتو وقال والله تقبل بي انا اتزوجه وكمان اكون مبسوط
قلت ليهو عفيت منك اخو البنات يكفي كلامك ده
وبالحيل كلام الكاهلي عجبني
قررت الصباح امشي اسلم علي رنا وامها
من الصباح جهزتهرحالي وشلته معاي 200 جنيه ختيته في جيبي
اني بكري هووووي يابكري طاير وين اتا بخت ف الفطور
قلت ليها ماشي اسلم علي استاز خالد
قالت لي الترابه في خشم امك
طبعا متعوده تقولي كده
مارديت عليها
ودقيت الباب
فتحت لي الباب ام رنا واول ماشافتني دمعه جرت من عينه
وسلمت علي زي امي وحسيت بي احسلس عجيب زي البتقولي متتظرين رجعتك
دخلت جوه وكانت رنا في الاوضه
امها رنا يابت تعالي سلمي
ماردت
جااااات لابسه اسود في اسود
ولمن شافتني
ملاحظ بكري في كل مره اشوفك فيها بحس انو حتختفي
عشان كده بقوليك ود الناس اختفي لانو اتعودته علي كده
امها يابت ده كلام شنو
ياسلمي ياطيري ادخلي جوه
ردت علي امها بي كل وقاحه سبحان الله بنفس الطريقه دي سلمتيني لي عصمت
ودخلت
امها قعدت في السرير متمحنه
وقالت لي واللخ يابكري ولدي ياهو ده اسلوبه معاي ومع ابوها
قلت ليها ماتشيلي هم ياخاله كل شي بنتصل
دخلت علي رنا في الاوضه وكانت بتبكي بي صوت عالي
وقفت قدامه وقلت ليها انتي عارفه الكنتي بتتكلمي معاها دي امك
وعارفه انو ربنا مابوفقك لو اغضبتيه
انتي منو بالجد ماعرفتك
ومتزكره وعدك لي
رفعت راسه وشالت النقاب من وشها
قالت لي بكري مابتزكر ليك حاجه غير الكف
وكفك هو الفوقني
بس كان متاخر
قلت ليها رنا بتقبلي بي زوج
قالت لي انت عارف انا ماحبيت ولا ح احب غيرك
ومستحيل اقبل بيك زوج
بس طالباك خدمه
ممكن انت تقبلني اخت
ممكن ترجعني رنا
لانو انا في اليوم بفكر الف مره انتحر
فجئه امي جات داخله
وقالت ......
برجع ليكم سمح

اتلفته عليها امي انشالله خير
مالك صوتك طااالع
قالت لي انت بتسوي هنا شنو
شوف يابكري انا عمايلك دي كلها بكلم بيها ابوك
وكانت ام رنا واقفه متحيره
ورنا بس تبكي
قلت ليها امي بت استاز خالد اتربينا فيهو
واستاذ خالد جمايلو علي البلد كلها
وانتي لو شايفه جيتي عندهم غلط بقوله ليك
انا بيت استاز خالد كنت مقصر فيهم وخليتم وهم في امس الحوجه لي
وانشالله ح اصلح غلطتي دي
خليتم كلهم مخلوعين وامي وراي خسارت تربيني فيك
والله يابكري عمايلك دي كلها اكلم بيها ابوك
ومن اسه يابكري بقوليك البت دي سمعته زي الزفت
وناس البلد كلهم ماعندهم سيره غير سيرته
قلت ليها امي كلمي ابوي انا السنه الجايه انشالله بتخرج وبجي اتزوجه حته لو امشي براي
قالت لي جيت لي امك تفووو عليك وعلي ادبك
مشيت البيت ومارديت عليها
امي مولعه
امي في جوطته دي من حظي المنيل ابوي جا داخل
وقاليها يامره صوتك مالو واصل اخر الشارع
طبعآ ماردت عليهو
قالي بكري مشالله كيفك وكيف صحتك
حمدله ع السلامه
امي بدون مقدمات شوف يا احمد ولدك عاوز يجنني اتخيل قال عاوز يعرس بت خالد
بت خالد السيرة علي كل لسان
ابوي قاليها يامره ماتشيل زنب بت الناس
وبعدين متين الناس جابو سيرة الناس بالخير
اتلفت علي بكري والله لو بالجد مفكر تزوجه عشان تستر عليها عفيت منك
وكمان عشان امور شفع اليومين دي اخير تمشي تشوف معسكرك
امي نطت ليهو يستر منو
هو مسؤل من سترته
هي ماسترت نفسه انت سمعو الكلام ده عشان بكره يعرسه ويجيبه لينا ويخلي رقبتنا قدره السمسمه ويشرط عينا ويفضحنا
ابوي قاليها يامره انت مجنونه
الراجل ماببقي راجل لو ماستر علي مره ضعيفه
الراجل طعمو شنو لو ما لمه شافعه مسكينه والزمن ظلمه وهي ماليها سبب
اسمع يابكري كلام امك ده خليهو
علي الطلاق لو عاوز تعقد عليها اسه اعقد ليك عليه
المهم كلام ابوي بالجد حسسني احساس انو الدنيا لسه بي خير
قضيت اجازتي وكل يوم امي تحكي لي حاجه عن رنا
وانا كل يوم تعلقي بي رنا يزيد
المهم القدرته عملتو في الاجازه دي قدرته رجعته رنا لي امها وابوها
وبدت تحترمم زي الاول واكتر
ورجعتها تقري بس غيرت الجامعه مشت اانيلين
وانا ؤجعته المعسكر
الشي الخلعني وخلي تخريجي ماليهو طعم الكلام الوصلني

مرت السنين بي سرعه وجات اجمل واروع لحظه لحظت تخريجي
وامي وابوي وكم زول من ناس الحله جا
وكان نازلين في بيت خالي في ام درمان
وانا كان تخريجي في كرري الكليه الحربيه مع طلاب الكليه الحربيه
واقف في الطابور وميدان التخريج مليان ناس حريم تزقرت وناس تهلل وناس تكبر
ومسيقه الجيش تعزف
كان احساس لايوصف
تشعر بالفخر بي انك انجزت حاجه في الدنيا
تفرح لي فرح امك وابوك تعاين السعاده في عيون القاده والمدربين الدربوك
واللبسه العسكريه بتاعت التخريج امكن من اعظم وافخر مالبست
المهم زاعو اسمي الملازم خريجةبكري احمد سعد
الكليه الجويه
في اللحظه دي كان كل الدنيا بتقول بكري
وفي اللحظه المهيبه دي خطرت في بالي ياربي رنا تكون جات ياربي اتغيرت ولي رجعة زي اول
ياربي استاز خالد بقي كويس
ياربي امي بتكون رضت
لمن وقفت وحيت السيد الرئس والقائد الاعلي للقوات اامسلحه
وانتهي الفرح الخرافي وجات لحظت الحقيقه اللحظه الخلت احلي يوم في حياتي عباره عن يوم موتي
كل ما اقول قربت لي رنا القي نفسي ببعد الف سنه ضؤيه
اتلمو حولي ناس البيت واولاد الحله وناس خالي واولادو
بس كنت فاقد اغلي اتنين رنا وسهي
رنا
هي الحب الحقيقي
تتخيلو معاي اول حب رنا
عرفت معنا الحب مع رنحسيت بي كل الاحاسيس البتتقال في الاغاني كان مع رنا
حسيت بي معنا الالم الحقيقي رنا
عشت اسو ايام عمري بي سبب رنا
عرفت اني وفي ليها بعد كل الحصل منها ولقيت نفسي لسه بحبها
سهي
ااااي سهي دي الانسانه الحبتني بدون مقابل حبتني وانا كنت مشغول عنها بي رنا
حبتني بمعنا الكلمه وانا بادلتها صدود وجفاء
كنت حاسي فرحتي ناقصه كتير
وكان نفسي اجري في الاستاد وافتش عليهم
كنت ناوي اعلن في مكبرات الصوت جيبو لي رنا وسهي تخريجي وفرحتي مابتكتمل بدونم
في زول هزاني من كتفي
اتلفته بي خلعه
كان محمد ود الكاهلي ومعاهو رنا ااااي رنا طبعآ بقي حيلي ماشايلني ده شنو الشايفو ده كيف رنع محمد
سلم علي مبروك التخرج ياحبيب ومزيد من التقدم
كنت سامع صفاره قويه في اضاني لمن راسي لفه
وبقيت ماشايف ولا سامع ولا حسيت بي نفسي الي الناس ملومين حولي جات
سيارة الازعاف وخموني
وفجئه فتحت عيني في سرير بي لبسة التخرج وحولي ناس بيتنا وكم واحد من دفعتي حمدله ع السلامه جنابو
واحد دفعتي جنابو بكري بقيت ملكي اسه وقعتك دي بقعه ضابظ وضحكو كلهم بس والله ماكنت معاهم
وامي كانت متاكده وعارفه سبب وقعتي شنو
لانها كل ما اعاين ليها تحول عيونه مني
المهم اهلي رجعو البلد وانا من السلاح الطبي مشيت كملت باقي اجراتي بتاعت التخريج
وادونا اسبوع اجازه ونرجع يوزعونا علي وحداتنا
مشيت البلد وياريتيني ما مشيت
قابلني ود الخزين سلم علي وبارك لي التخريج قالي عندك خبر عمك استار خالد نرقدنو في المستشفي ليهو كم يوم
وطبعآ كان عندي ليهو معزه خاصه
المهم مشيت البيت ولقيت ابوي ضابح وعازم ناس البلد
الناس داخله ومارقه يجي محمد ود الكاهي
ولمن شفتو عيوني زغللو وبطني طمت وراسي لفه
بقيت ماعارف اشكرو عشان ستر حبيتي وسكت الناس ولي اكرهو عشان حرمني من حب حياتي
المهم مشاعري كانت مشتته
اتفرقو الناس ولبسته قلت امشي اكفر لي استز خالد وابارك ليهم عرس حبيبتي
ملاحظين معاي ماقادر استوعب رنا لي غيري بس القسمه هي الكلمة بتمشي
مشيت سقته بوكسي ود الخزين
وصلت المغربيه لقيت ام رنا سلمت عليدودمعته في عينه بكري عليك الله اعفي لي
انا اتلومته فيك كتير
والله ربنا عوضني بي ولدي مدثر المات بيك ولو عندي خمسين ولد ماببقو زيك
فتح استاز خالد عينو وسلم علي وكان بحاول يتكلم بس ماقادر
وفجئه حسيت بي رعشه من صوف راسي لي كرعي
جات رنا وجات شايله دوا ولمن عيني جات في عينه قالت لي حمدله ع سلامتك بكري ومبروك التخرج امي طلعت عارف محتاجه اتكلم مع بكري
قالي رنا متين امنك امانه تحفظيها لي
اول مره عصمت وقلت مجبوره
واسه اتزوجتي وخليتيني
قالت لي بكري وانا ح افضل عمري كلو اضحي عشانك لمن عصمت عقد علي كنت عاوزه انتحر
ولمن عرفت اني حامل منو كرهته نفسي وانتحرته لو ما انت رجعته كنت انتهيت
محمد زول كويس بحترمني ومتشغال بي كلام الناس
ااسبب الخلاني اتزوج غيرك امك جاتنا في البيت واتشاكلت مع امي وقالت كلام كتير
واخر حاجه قالت لي امي تعرسو بتكم لي ولدي اتبري منو قدام الناس وماعافيه ليهو دنيا ولا اخره
نطيت قلت ليها بكري اخوي ومابفكر اعرسو بس حيفضل اخوي رضيتي او ابيتي
وقلت لي امي انا بتزوج اول زول يدق الباب والحمدلله ربنا عوضني عصمت بي محمد لكن انت يابكري اولاد ادم كلهم مافيهم البسد مكانك
جاء محمد والكاهلي داخل وشافنا انا ورنا واقفين ماسلم طير عيونو وقال لي رنا ...........

ده الزول القلت ليك ليهو الفضل نكون مع بعض
بقينا انا ورنا مافاهمين حاااجه
قرب مني وسلم علي بي بشاشه
شوفي رنا البلد دي مشالله مليانه شباب ورجال وحريم وشفع
بس والله مابامنك ولا بثق في زول غير بكري ده
طبعآ ماكنت فاهم حاجه ورنا كانت مستغربه انو علاقتي قويه بي زوجها
قالت ليهو محمد انت بتعرف بكري شديد يعني
قاليها ده الزول الرشحك لي
وكان كلام محمد ده عباره عن قمبله
رنا قالت ليهو ماقصر وحقيقه خدمتي خدمت العمر انو اختار لي زوج بي روعتك
بقيت ماعارف اقول شنو
محمد قالي اقعد مالك واقف قلت ليهو ماشي والله جيت بس لطمئن علي استاز خالد
قالي علي الطلاق مابتطلع اشرب المويه
مشي يجيب ليهو بارد
اتلفتت علي رنا مشكور بكري رشحتني لي محمد كنت بتفتش زول يتزوجني كنت عاوز تتخلص مني
قلت ليها الموضوع ما كده الشباب في النادي جابو سيرتك بالشين قلت ليهم البلد دي لو فيها راجل يستر بت بلدو بدل تبقو زي الحريم تتكلمو في اعراض الناس قام محمد قال انا بتزوجه
بقيت ماعارف اقول شنو
بس في اللحظه ديك حسيت بي سعاده ماطبيعيه انو لسه في رجال
وربنا يشهد رنا ما اتمنيت حاجه في الدنيا دي غيرك
دخلت يدي في جيبي وطلعته لي خمسين جنيهرمطبقهرصغير
قالت لي ده شنو
قلت ليها بتزكري زمان اديتيني 50 جنيه اجيب بيها ليك حجات من الخرطوم
قالت لي مامتزكرقلت ليها لمن سافرته وجبت ليك المزكرات
اتخلعة معقوله دي نفس الخمسين زاته الانتي اديتيني ليها
خليها معاك انا كنت محتفظ بيها عشان اهديها ليك يوم عرسنا بس القسمه بقت اقوي مني ومن حبي لي
دخل ود الكاهلي وقعدنا
وصيتو علي رنا يخلي بالو منها قالي يابكري رنا نعمه ربنا اكرمني بيها ومشالله بعد خلصت القرايه ح اقدم ليها في مركز صحي في حلة فوق قالو لي بشغلوها
وكده حسيت انو ربنا عوض رنا صبرها بي رجل صالح
اتلفت علي رنا شوفي رنا عسي ان تكرهم شي وهو خير لكم
انتي ربنا بحبك انو اكرمك بي راجل متل محمد واتمني ليكم السعاده يارب
وربنا يكرمك بالزريه الصالحه
وكان ده اخر يوم اشوف رنا لانو بعديها رجعت الخرطوم
بس حقيقه مرات بتكوني متمني زول يكون من نصيبك بس القسمه توديك وتجيبك في الاخر مافي زول بياخد غير نصيبو
لكن والله ما متخيل نفسي مع زوله غير رنا
وانا في بيت خالي
قالي قالو عمك عثمان جاي بكره
عرس بتو الشهر الجاي
قلبي وقف قلت ليهو بت منو
قالي سهي عندو كم بنت عمك مسخ علي حياتي وقلت ياربي انا عملت شنو في حياتي
حب حياتي الوحيد قدمتها علي طبق من دهب لي صحبي
وكمان سهي الحبتني من اول نظره ضاعت بس انا ماكنت خاتيها غير اختي وعزبزه علي
حسيت بي حسره مضياع
المهم مشينا انا وخالي المطار
طبعآ انا ضابط جوي
دخلت لحدي اخر حته بيطلعو منها الركاب لابس البدله الرسميه
وكانت المفاجئه
عمي عثمان ماعرفني
وسهي كانترحتطير من الفرح لمن شافتني
حت عمي عثمان لاحظ
ومرت عمي عثمان كانت متقدره وشايفه نفسه
سلمت علي بي طرف ايده ومنزر الراجل الضو مشالله بقي راحل الشنب والدقن لمن ماقربته اعرفو
اها الشي الخلعني توته بت عمي عثمان دي الماكنت شفتها ولا بعرفه زاتو
تشبه الهام شاهين زمان البت عباره عن قمبله بس المشكله عارفه نفسه سمحه
حت ما انتبهت اني في
المهم مشينا بيت ناس خالي وامي سهي كانت مضايقه عاوزه تمشي بيت اخوها
في الطريق قلت لي سهي مبروك انشالله ربنا يتم ع خير
قالت لي شايفاك فرحان
بكري للدرجه دي انا مابعني ليك حاااجه
امي سهي يابت ماتمشي خلصينا مالك بتدبي
وصلنا بيت خالي
قابلت توته بت عمي عثمان جنب الباب انت بكري ود عمي احمد.قلت ليها اااي
قالت اي سهي حاكيه لي عنك كتير
اها اتزوجته رنا ولي لسع
طبعآ صدمتني
قلت ليها بت عمي لو اتزوجته ماكنتي سمعتي
وبعدين رنا ربنا يسعده متزوجه
حسيت انو الخبر ده عجبه بس ماعارف السبب
استازنت مني واتلفتت علي قالت لي ...........

قالت لي سهي ماعرفت توصفك لي انت مختلف كتير من وصفه
قلت ليها الاختلاف احسن ولي هي ادتني اكتر من حقي
قالت لي دي ظلمتك وضحكت انت رهيب بي كل المقايس
عحبتني كل المقايس دي
الشافعه دي قليصه بس دمها خفيف
وزعوني المطار الحربي
وقبل عرس سهي بي كم يوم جاني امر تحرك لي دارفور
الحمدلله ح احضر العرس واسافر
قبل العرس بي يوم امي وابوي وناس البلد كلهم جوو
امي قالت لي بكري ولدي مانشوف ليك بت خالك دي
واتخلعته لانو بت خالي دي اصغر مني بي 9 سنه
وكمان نهاي مابحبها بحس بيها شافعه شافعه
الحمدلله ابوي نطه وقاليها بت اخوك خليها ليك بكري يفتش عروستو انشالله حبشيه انا بعقد ليهو عليها
من ناس اخوك كفانا انتي هههه
الحمدلله طلعته من الورطه دي
وكان يوم العرس لابس لي بدله ومتظبط
قالو لي بكري تسوق العربيه تمشي تجيب العرسان
المهم ظبطه العربيه قبل اتحرك نطت توته اخت سهي ح امشي معاك
وفي الطريق قالت لي بكري بالبدله رهيب
قلت ليها رهيبه عيونك
وضحكنا وحسيت اني بديت انجزب ليها
دمها خفيف وحلوه وبت عمي يعني مافي شي بخليني ما افكر فيها
قبل اتحرك اسمع ليك زول بخبط في العربيه وقفت خلوع
كانت مرت عمي امي سهي
يابت طايره وين
قاالت ليها ماما ماشين نجيب سهي
قالت ليها طيري انزلي كلام فارغ
كنت مستغرب المره دي بتكرهني كده لي شنو
بس قلت احسن نزلته بدل ما يشفونا سوا يفتكرو حاجه
اول ماشفته سهي والله قلبي وجعني البت طالعه زي نجوم بليود عسل عديل بس اخته لي ضحكه حظي وعارفو مبروك عليهو
وسهي تستاهل كل خير
لمن طلعت من الكوفير
جات قريب مني وقالت لي كان نفسي تكون انت معاي ف اليوم ده بس بدلتني بي رنا
ومارديت عليها بس حسيت بالعبره خانقاني
تميت اليوم ده
وكل ما توته تقرب مني امها تناديها
قلت دي اشيله من حساباتي
مدام امها قبل اتقدم ليها بتعمل كده
والصباح لبسته لبسي العسكري وطالع ناداني عمي عثمان بكري قبل تسافر ابوك ده قالي انت عاوز تخطب اها حددته زوله بالاسم عشان نمشي ننجض ليك
نطت امي سهي كئنها خايفه اقول توته
قالت والله بكري مليون بت تتمناهو
ياريت لو توته دي ما ناضمين فيها انا كنت خطبتو ليها
وكده بطني طمت
وعمي عثمان اتخلع بس ماحبه يحرجه
قلت ليهو ياعم كل شي بي وقتو
بمشي الماموريه دي وبرجع
والفيهو خير ربك يسويهو
ابوي قاليهو عثمان كيف بتدي بناتك بدون شورنا
مارده عليهو ابوي زعل
وناده امي يافاطنه ارح يامره ارح اطلعي
ده كلام فارغ وعمي عثمان بقي مطير عيونو ومرتو العارض دي قلبه وقف عارفه عمي عثمان ممكن يطلقه عديل عشان صغرتو قدام الناس
ودعتهم بس امي اول مره تبكي وتودعني قلت ليها امي كلها شهرين وبجي راجع
ابوي ودعني وقالي خلي بالك من نفسك
جات توته بكري خلاص ماشي وامها تحمر ليها
ودعتني وشفته عيونه اتملو دموع
مستغرب الناس دي ماله اول مره اسافر
المهم انا زاتي دمعته وابوي هزاني انت ضابط خليك من الحريم ديل مطرطشات امشي ربي يعدل طريقك
وصلت المطار وكنت مساعد كبتن لي اول مره
وكان احساس عجيب انك تكون كبتن طيار طياره حربيه
المهم وصلنا المطار وكانت رحله ف الزاكره
والكبتن رفع تقرير انو انا جاهز اطلع طلعه جويه
وفعلا كان اليوم المحدد للطلعه بعد المغرب
وكان الاجواء غبار
قلت لي القائد ماجاهز
قالي يا ضابط بطل فارغ واتوكل علي الله
وجهزنا نفسنا للطلعه وجاتنا اشاره نقلع
كان معاي ضابط برتبة رائد
دقاني في كتفي اتوكل يابطل
ودي اخر كلمه سمعتها
عارفكم حتطيرو عيونكم بس للاسف الطائره وقعت
واستشهد بكري اااي استشهد
ربنا اراد بكري مايتزوج رنا حبو الاول والاخير وحضر زواج سهي وحت توته القلبو دقي ليها بعد رنا امها رافضه
جا الخبر لي اهلي وبكت البلد وحت الشجر والبقر والعصافير
رنا اغمي عليها وكانت ح تلحقني وسهي ما اتهنت بي شهر عسله
وتوته شبه جنت
ياخ حيدر بكي علي
لي درجه ام سهي بكت علي بدل المره الف
وامي كانت متصبره بس تردد بكري ولدي ما وش حياه بكري ولدي مشي لي الاكرم مننا
بكري ولدي مااات شهيد
اااي ماحننتو ولا زفيتو لي عروستو بس ربنا زفاهو لي بنات الحُوَرَ
النهايه مؤلمه بس مالازم دايما تكون النهايه زي ماعايزين حبيت اكسر الروتين بتاع الروايات والافلام الهنديه دايما البطل ينتصر
حقيقه بكري ما انتصر ف الدنيا بس عند ربنا حي يرزق شهيد
اتمني تسامحوني لو عصرت عليكم
فتكم عافيه قلبي وجعني
لُيَ كِلُ الُمٌتْابّْعيَنَ نَتْمٌنَا انَ تْكِوَنَ ْْعجْبّتْكِمٌ الُرَوَايَُه بّسِ يَ رَيَتْ الُمٌرَُه دِيَ مٌا تْتْكِتْبّوَ تْمٌ تْتْكِتْبّوَ مٌلُاحُظٌِاتْكِمٌ فَيَ الُرَوَايَُه وَارَاءكِمٌ
شِكِرَا مٌرَُه تْانَيَُه لُي َكِلُ الُبّدِوَ مٌْعنَا الُمٌشِوَارَ مٌنَ الُبّدِايَُه وَلُيَ الُذَيَنَ انَضُمٌوَ الُنَا مٌوٌَِخرَنَا ####وَدِمٌتْوَ
نَاقًلُُها اٌخوَكِمٌ ْعمٌارَ ْعبّدِالُالُُه (مٌارَيَوَ)#

